text:
Torbjørn Jacobsen, borgarstjóri, bar fram hesa heilsan í samband við heiðursmerkjahandanina eftir FM í talvi fyri einstaklingar í Løkshøll:
Magnus Dam Jacobsen man sum so mong onnur hava verið serliga fascineraður av spælinum og huglagnum, táið telvað verður. Hann rør framundir hetta í frálíku bókini “Í Grønlandi við Kongshavn.” Hetta øgiliga djúphugsni og komprimeraði rákin, sum guvar upp frá borði og monnum, ger hetta spælið til eina heilt serstaka og serliga ítróttargrein. Avbjóðingarnar søkja at heilanum, sinninum og hjartanum, onki spæl er nærri granni hjá intelligensinum, sinnisstøðuni og strategisku víðsjónini, ongin verður inntonktari enn tað sama, og bara tú, einsamallur í verðini, eigur ábyrdina av vinningi ella tapi. Tað var Gary Kasparov sum tók til, at telving er sinnislig píning. Gott kortini at víkingarnir tóku talvfólk heimaftur við sær av ferðum teirra í Byzans og hinum árabiska kalifatinum. Í íslendskum skjølum sæst, at Knút hin Stóri, danakongur, longu var farin at telva í 1027.
Magnus skrivar um Lamba-Kristjan, í Klakksvík, at hendurnar vóru so stórar, at teir søgdu, at ringt var at síggja, hvussu hann flutti, eingin visti, hvat hann kundi finna uppá at gera við tummilfingrinum, tá lógvin fjaldi sýnið. Síðani er nógv viðurfarist føroyskari telving. Hitti trífalda føroyameistaran Luitjen Apol í túninum ígjár, og hann staðfesti, at telvingin hevði gjørt eitt kvantelop í hansara tíð, nú var tað av álvara farið at knípa hjá honum at vinna á 11 ára gamla navnanum og abbasoninum, og tað kom oftari fyri, at hann mátti leggja kongin, og ein stórmeistari, - Helgi Dam Ziska - stigin upp úr eini fámentari fjøld á 50 túsund fólk, sigur ikki so lítið um frægu gongdina hesi seinastu árini. Nógv takkað verið Talvsambandi Føroya og ágrýtna formanninum Finnbirni Vang.
Tað hongur okkurt unikt og mýtiskt uppi við hesum spælinum. Sjálvt litteratarnir hava boygt seg í dustið fyri hesum, og vit finna tað í kvæðum og sangum. Tey flestu hava hoyrt um Flóvan, táið hann sópaði talvið saman og bað gott fyri sál riddarans. Tað verður ikki talv at leika, spæla við frúvur í dans, sum tikið verður til í Grips kvæði, og tað kemur neyvan óvart á nakran, at telvararnir í Frændum, allir hava verið føroyameistarar, syngja um talvborðið, sum stendur á Nakkinum. Har er tað Caissa sum fer at vísa tær sterkasta leikin, um tú telvast við heimin, og um tú flytur og gerst títt val - og endin líkist einari talvpsykosu: Og eg skal, - hæddirnar valla saman við tær. Kendast gjørdust kortini orðini hjá Hanusi Andreassen í yrkingini um flyting, sum Kári P. sang inn á Vælferðarvísur. Ein finna tú ert í talvinum, har pengarnir fólkið flyta. Alternativt: Til næsta leikin í talvinum, har pengarnir fólkið flyta. Eitt alment gerandisligt hugtak í okkara tíð, sprottið úr einari vælyrktari greining av sosialu avleiðingunum, sum eisini eru ein partur av kapitalistisku búskaparskipanini.
Tað var sovjetiski byltingaroddvitin og stjórnarovastin Vladimir I. Lenin, ið umrøddi talvleikin sum fimleikahøll heilans. Hansara tankar hava helst verið orsøkin til talvdubbingina í Sovjetsamveldinum, og fullkomna dominansin eystaneftir heilt fram til tann dagin í 1972, táið hitt sjáldsama amerikanska flogvitið Bobby Fischer sópaði Boris Spasskij av talvtrúnuni í Reykjavík. Hetta var ikki bara ein leikur ímillum tveir menn, men ímillum tvær politiskar og búskaparligar skipanir, sum lógu í skotgravunum í køldum stríði. Síðani tá hevur talvheimurin verið ein annar. Vit vóru ungir og kvæmir, júst byrjaðir í Hoydølum, og sótu sum á nálum í einum sjónvarpsturkaðum landi og fylgdu hvørjum leiki í útvarpi og bløðum. Vinstrahallandi radikaliseringin var byrjað, men Bobburin, originalurin, var okkara maður, hann legði einsamallur maður stórveldinum í talvi, uttan samanbering, Sovjetsamveldinum, ann - og vann. Tá var gott at duga mannagongdina. Tað bleiv nú til lítið meiri enn tað, mongu árini á sjónum forðaðu øðrum enn skipstalvi, og tað er fyri tað mesta tiltikið ússaligt, bara dagdvølja, ongin ástøði og lítil venjing, tað var bara gjøtlað til miðis uppá hvamsvís. Hóast hetta var tað ein uppliving og opinbering hvørja ferð, serliga tá tað hendi seg, at mótleikarin ikki slapp úr mátinum, táið skákað varð.
Hóast mýruvongur í spælinum gjørdist talvið eisini mær ein fascinatión. Fyri tveimum árum síðani vóru vit í Havanna á Cuba. Logeraðu á gitna gistingarhúsinum Nacional, har so mangar legendur hava hildið til ígjøgnum árini. Hotellið liggur eitt hanagleiv frá gitnu pomenaduni Malecón. Her hava eitt nú Winston Churchill, Frank Sinatra og Ava Gardner gist. Legði til merkis, at ein mynd hekk á bróstinum lúkst við durastólpan til kamar okkara, táið vit skuldu innlogerast. Hetta var áminningin um, at maðurin hevði verið vanur við at búgva júst í hesari búeindini, táið hann var um hesar leiðir. José Raúl Capablanca y Graupera. Heimsmeistari í talvi árini 1921-1927. Onkur sigur, at leikaralag hansara var so flott, kimiligt og imponerandi, at hann ofta verður róptur talvsins Mozart. Ein bók er givin út um øll talvini, hann tapti, og hon er ikki rúgvismikil, tí hann tapti bara 36 talv sum stórmeistari, tey flestu táið hann var farin at eldast.
Nú hava tit sitið sum høgd í grót í eina viku í mentanarskálanum Løkshøll. Við samanknýttum andlitsbrøgdum, og djúpu rukkurnar í pannuni og lógvarnir undir kjálkabeinunum togandi upp ímóti munnklivunum hava givið okkum áskoðarum eina fráboðan um, at her hevur verið hugsað djúpt. Nú eru vit aftur umborð á Kongshavn saman við Magnusi á Kamarinum:
”Bjørn og Sumbingurin sita tigandi í øllum ganginum, teir telva. Av góðum royndum veit eg, at Óla Svenn er ringur at taka. Edgar Allan Poe segði, at tann telvarin, ið best legði til merkis, hevði munin, og meinti hann sjálvur, at damm var so nógv torførari spæl og kravdi meira av spælarunum. Óla Svenn sær hvønn leik, hugsar seg væl um, flytur ikki fyrrenn hann heldur seg við vissu kunna flyta, tó er hann ikki seinur. Churchill segði: ”Tað finnast telvarar, ið gerast so uppøstir, at teir fáa hjartaslag og doyggja.” Og hann legði afturat: ”Tað hava teir gott av.” Tá fransmaðurin Jean-Jacques Rosseau av fyrstan tíð upplivdi talvið, stongdi hann seg inni í tríggjar mánaðir, gjørdi onki annað enn at telva. Nakað soleiðis kom eg sjálvur fyri. Tað gjørdist rúmt uttanum meg, vinmenninir flýggjaðu, teir vistu, hvat eg fór at siga: ”Skulu vit ikki taka eitt talv?” Hevði verfaðir mín ikki verið so tolin, hevði eg helst ongantíð komið eftir tí. Tá Aljechin, heimsmeistari gjøgnum nógv ár, tapti, fór hann upp á hotelkamar sítt, telvaði leikin ígjøgnum einaferð enn, síðani dró hann revolvaran og skeyt seg.”
Hendan søgan um Alexander Aljechin er alrahelst yvirbroderað hjá Magnusi. Kortini er deyði Aljechins framvegis eitt mysterium. Hann doyði á gistingarhúsinum Hotel do Parque í Estoril 24. mars 1946. Júst hesin býurin hevur eina serliga søgu, og ein flýddur sovjetbúgvi, kann meiri enn so vera komin í klemmu í hesum býnum, sum var bráðpanna hjá agentum úr ymsum heraðshornum. Men staðfestast kann, at hann gjørdist heimsmeistari við at vinna á júst cubananum José Capablanca í Buenos Aires í 1927. Hann tapti fyri hollendaranum Max Euwe í 1935, men endurvann trúnuna longu í 1937, og var framvegis heimsmeistari, táið líggin onkursvegna steðgaði honum. Í frálíku bókini hjá Suna Merkistein ”Føroysk telving í 20. øld” verður greitt frá vitjanini hjá Aljechin í Føroyum í 1931. Hann legði at landi til og frá Íslandi við guvuskipinum ”Island”. J.P. Henriksen, formaður Havnar Telvingarfelags, tosaði við hann, men steðgurin var ov stuttur til at fáa nakra telving í lag. Í so máta gekst tað munandi betri, táið tað eydnaðist Rana Nolsøe at fáa giraffin Gary Kasparov til Føroya, ein vitjan sum veruliga kveikti í føroyska telving.
Telvað varð um føroyameistaraskapið fyri einstaklingar her í býnum fyri júst fjerðingsøld síðani. 25 ár. Tað eru ikki 25 dagar. Toftamenn hava verið raskir telvarar, gøtumenn og sundalagsmenn tað sama, og einaferð hildu vit okkum framat. Men nú hevur dúrurin verið ov drúgvur. Royndin við Runavík Open í fjør, tann kappingin verður endurtikin í heyst, og hendan kappingin, FM fyri einstaklingar, er eitt tilvitað val hjá økinum, kommununi og Talvsambandinum at kveikja lív aftur í telvingina. Kári Sverrisson hevur verið óførur í kvøldskúlanum, og úrslitið av tí sóu vit í barnakappingini miðvikudagin. Tað sum vónandi fer at grógva burturúr hesum døgunum er ein talvkulturur, sum um 10 ár fer at hava tað við sær, at vit eiga í minsta lagi ein telvara í landsliðsbólkinum.
Tað hevur verið stórur heiður fyri Runavíkar kommunu at hýst hesi kappingini, og eg vænti, líkamikið hvør ið tá situr fyri kommunala valdinum, at vit eru klár til at átaka okkum vertsleiklutin, táið landafrøðiliga rotatiónin aftur kemur til okkara um nøkur ár. Hjartaliga fari eg at ynskja vinnarunum til lukku, og ikki minni hjartaliga fari eg takka tykkum, sum ikki vunnu oddasessin hesaferð, fyri, at tit gjørdu kappingina møguliga. Bara kapping stuðlar uppundir ein uppaftur betri kvalitet og eitt hægri støði á talvborðunum frameftir.
Vónandi hava tit kent tykkum væl hesar dagarnar í Løkshøll. Hóskandi endi eg aftur umborð á Kongshavn: ”Hin kendi Savielly Tartakower sat í búnum talvi, tá felagin fór at røra runt í kaffikoppinum. So uppøstur gjørdist hann, at hann leyp á føtur, tók ein tóman kopp og eina skeið, setti seg niður aftur og fór at skrambla við skeiðini í tí tóma koppinum. Mangir telvarar gerast tunglyntir, tá tap stendur fyri. Suffa og vena, ja, svartskygnið leggur seg sum skadda omanyvir teir, lívið hevur ikki meira nakað at bjóða teimum. Men lítið skal til, at fáa teir hin vegin. Hetta eru tær ovviðkvæmu sálirnar.”
Takk fyri at tit løgdu leiðina hendanvegin, blíðan byr í ókomnum døgum ynski eg tykkum, og ikki minst: Gleðiligar páskir.


c: text/html

text:
Orð og lag: Allan Törnberg
Týtt: Petur William Háberg
1. Í stríðnum til ein stað eg flýggi
og frið og hvílu finni har.
Eg Himmalin har opnan síggi,
og har fær hjartans longsil svar.
Niðurlag: Áh, dýri staður, Gud mær gav,
har falla allar byrðar av.
Til Gud eg har alt bera má.
Tann staður er mín bønarvrá!
2. Og har eg Andans loga kenni,
tær myrku maktir hvørva har,
eg aftur við tí eldi brenni,
sum Harrin hevur birt í mær.
3. Og dimmist loft av kvøldarskýggi,
og eingin meir meg skilja kann,
tá eg til hendan staðin flýggi –
og myrka loft tá klárna man!
4. Áh, vakra pláss, har sorgin svinnur,
og hvar hvør freisting missir mátt,
hvar sálin altíð náði finnur,
mín bønarvrá – mítt himmalslott!

robotstxt: allowed

filter: keep


text:
Magnus Gunnarsson 25.08.2017 (10:29)
MC-Boogie leygardagin
Leygardagin 26. august skipar áhugafelagið Føroya Ellisakfør fyri MC-Boogie. Tiltakið er fyri øll, sum hava motorsúkklu og eru motorsúkkluáhugað. Møtt verður í felagshølunum yviri við Strond í Havn kl. 12. Koyrt verður stundisliga kl. 13.
Formaðurin í Føroya Ellisakførum, Anders Berg, sigur, at endamálið við MC-Boogie tiltakinum er at savna motorsúkklukoyrarar og motorsúkkluáhugað til eitt felags tiltak. Hann vónar at so nógv sum møguligt kunnu koma við.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tá ið Robinson Crusoe eftir Daniel Defoe (1659-1731)
kom út í 1719, gjørdist hon beinanvegin gitin og ómetaliga væl umtókt víða um lond. Hon gjørdist eisini skjótt íbirtari og fyrimynd fyri einum nýggjum søguslag: spenningssøgum um tað at stranda og liva á oyðioyggj eftir hendingaríkar vandaferðir á fjarløgdum, ókannaðum slóðum. Men hon fekk eisini stóran týdning fyri menningina í skaldsøguskriving yvirhøvur, ikki minst gjøgnum sína neyvu frásøgn um gerandisligastu lutir, sum tað hvussu Robinson innrættar hús síni, ger sær amboð, mat, býtir dagin sundur o.s.fr., soleiðis at frásøgnin fær ein sterkan veruleikadám ella dám av skjalfestu. Hetta var ein nýgerð, sum fekk ógvuliga sterka ávirkan á seinni skaldsøguskriving.
Ein floymur av søgum, sum prýddu seg við navninum Robinson, fór skjótt at koma út, og heilt fram á okkara dagar hava høvundar nýtt navnið til at knýta samband við hesa siðvenjuna; eg minnist eina gentubók, Frk. Robinson æt hon, um eina dreingjaliga gentu sum brennandi ynskti sær at búgva á eini oyðioyggj. Millum teir elstu eftirkomararnar hjá Robinson Crusoe eru m.a. ein hollendskur frá 1721, ein saksiskur frá 1722, ein franskur frá 1723 og ein svenskur frá 1723.
Við Die Insel Felsenburg, 1731, eftir J.G. Schnabel fekk evnið eina nýggja snaring, tí har er tað einsliga lívið á oyðioyggj ikki ein hørð lagna, sum rakar høvuðspersónin; tvørturímóti hevur hann sjálvur valt tað við tí endamáli at skapa eitt gøvigt samfelag í náttúruni, fjart frá teirri spiltu siðmenningini. Ymisk frábrigdi av hesari snaringini komu fram í romantikkinum og seinni, og vit eiga t.d. søguna „Einsamallur á Lítlu Dímun“ eftir Heðin Brú (Purkhús 1966).
Robinson Crusoe fekk nýggjan týdning, tá ið J.J. Rousseau í Emile (1762) rósti henni sum ómetaliga virðismiklari í barnauppalingini.
Í 1779-1780 umskrivaði J.H. Campe Robinson Crusoe í fyri børn við uppalandi og siðbøtandi endamáli, og dúgliga varð síðan hermt eftir hesari umskrivingini, m.a. í Der schweizerische Robinson eftir J.D. Wyss, sum er nevnd í Ett drömspel eftir August Strindberg í samrøðu millum móður og vaksnan son: „Modern: Javäl! Men gå nu til skåpet där.../ Officern: (blyges) Du vet det då! Det är.../ Modern: Den Schweiziske Robinson... Som.../ Officern: Säg inte mer!.../ Modern: Som din bror blev straffad för... och som du rivit sönder och gömt!“
Campe meira enn Defoe er støðið undir barnabókini Robinson Crusoe.
Millum allar Robinsons-søgurnar, sum komu í hølunum áRobinson Crusoe hjá Daniel Defoe 1719, var eisini Der färöische Robinson, Hin føroyski Robinson. Bókin, sum er skrivað á týskum, kom út í Keypmannahavn og Leipzig árið 1756. Nøkur fá ár frammanundan vóru tvær aðrar týskar bøkur um norðurlendskar robinsonar útkomnar: Í 1741 var útkomin Der nordische (t.e. norski)Robinson, og í 1555 Der isländische Robinson, henda seinna við sama útgávustað sum tann 'føroyski' Robinson.
Á tittulblaðnum í føroyska Robinson stendur:
HIN
føroyski
ROBINSON
ella
strídnu
FERÐIR
og
HØPP OG ÓHØPP
AXELS AXELSSONAR
Føroyings
Heruppií um hvussu hann dvaldist einsamallur á einum føroyskum skeri og somuleiðis hvussu hann strandaði á einum afrikskum forbergi og um undursomu
bjarging hansara.
Við innsettum
KÆRLEIKS- OG LÍVSTILBURÐUM
og harumframt við
stuttligum søgum
UM ONNUR FÓLK
xxxxxxxxxxxxx
Keypmannahavn og Leipzig
eftir Friedrich Christian Pelt, 1756
Frásøgnin, sum er í 1. persóni og á tann hátt skapar í hvussu er formligan møguleika fyri trúvirði – frásøgumanninum sjálvum hevur tað verið fyri, sum sagt er frá – byrjar soleiðis:
Ljós heimsins sá eg á teirri bestu av føroysku oyggjunum, hon eitur Streymoy, og á henni í Tórshavn, sum hóast hon ikki er serliga stór, er tað liviligasta plássið í oynni, tí hon hevur góða havn og ein skansa til at verja havnina. Annars eru oyggjarnar 25 í tali, men bara 17 teirra eru bygdar, hinar eru óbygdar. Hóast hetta fedraland mítt er sera fjarskotið og ungdómurin tessvegna ikki hevur høvi til at hyggja seg um í heiminum og harvið bøta siðir sínar eins væl og ogna sær alskyns gagnligt kynstur og kunnleika, og tískil má hjálpast við ta undirvísing, sum teimum býðst øðrumegin frá nøkrum rættiliga royndum monnum, sum geva frálæru, hinumegin frá foreldrunum, og av tí sama eingir møguleikar eru fyri at fáa framúrskarandi lærdóm; so eru kortini nógv, sum eiga eitt gott natúrligt skil og duga sera væl at liva eftir tí, sum har á landi er siður, og ikki so fá eru víðfarin og hava ferðast einsamøll, serliga á sjónum, og harvið hava tey roynt ta svikaligu, ymisligu eydnuna, og tað eins og vísir teimum fáfongd heimsins í spegli, og tað hevur ofta leitt tey av hálari gøtu á dygdarbreyt.
Týðing: TS
Um hesa sjáldsomu bókina, sum er til skjals á kongliga bókasavninum í Keypmannahavn, stóð ein grein í Dimmalætting 14. mars 1914, sama vár sum Robinson Kruso kom á føroyskum um heystið. Greinskrivarin er Chr. Heilskov, bókavørður við Statsbiblioteket í Aarhus.
Hann hevði verið lærari í Realskúlanum í Havn og blaðstjóri á Dimmalætting (sbr. Dimmal. 27. des. 1913).
Chr. Heilskov greiðir frá teirri 840 síður drúgvu bókini um hin føroyska Robinson, Axel Axelsson, sum hann metir er frítt uppfunnin. Bókin er illa skrivað, sigur hann, tað krevur stórt tol at lesa hana. Høvuðshendingarnar eru hesar: Hin ungi Axel Axelsson vaks upp í Havn, abbi hansara var lærari hansara…
...ich übete mich des Vormittages im Dänischen lesen und auswendig lernen, des Nachmittages aber im schreiben und rechnen, und hielte deranstalt an, dass in Zeit von zwey Jahren, mich geschickt befande, jedermann auf Befragen deswegen hinlängliche Antwort zu ertheilen. Hierüber liess mein Grossvater nicht nur ein grosses Vergnügen blicken, sondern wurde auch dadurch um so mehr angefeuert, seinem Versprechen nachzukommen, und mich im Teutschen lesen und schreiben zu unterweisen, welches eine unglaubliche Freude bey mir erweckte, denn war ich vorhern emsig gewesen, das Dänische zu begreifen, so sparete von da an gar keine Mühe dem Teutschen obzuliegen, und kan mit Wahrheit versichern, dass es mir gar nicht schwer angekommen, sondern solches gleichsam spielend begriffen, davon zur Probe dienen kan, dass ich bloss von Zuhören ein Lied welches mein Grossvater alle Abend zu singen pflegete, ohne den geringsten Anstoss nach zu singen auswendig wusste, dennoch aber hielte mich eine unzeitige Scham ab, solches jemand mercken zu lassen, die hörigte Meinung hegende, dass man mich deswegen verlachen würde...
Der Färöische Robinson s. 5-6
Abbin hevði ferðast nógv og átti nógvar bøkur, og av at lesa tær fekk Axel brennandi hug at síggja stóru verð. Einaferð hann var til útróðrar saman við øðrum monnum, kom illveður, báturin holvdist og allir druknaðu uttan Axel, sum slapp upp á ein hólm so langt úti á havi, at einki land sást. – Chr. Heilskov bendir á, at henda landalæran er skeiv, tí eingin hólmur ella sker er við Føroyar, sum ikki sæst úr landi. Hvussu er og ikki, eitt helli er á hólminum, sum Axel fær sær tilhald í. Tað eydnast honum at gera eld, hann brennir turran tara og hevur egg og fisk til matna. Eina náttina sum hann liggur í andvekri, kemur ein lítil hundur, sum onkursvegna er komin í land. Tá ið Axel hevur verið í hólminum í tríggjar mánaðir, kemur ein útróðrarbátur, sum hevur ansað eftir roykinum frá bálinum. Á bátinum eru abbi og pápi Axels og aðrir. Seinni fer Axel til Danmarkar, er í ymsum plássum har og fer so longri burtur. Tað endar við, at hann heldur brúdleyp í Amsterdam. Annars er bókin full av kærleikabrøvum og longum rímaðum ørindum.
Útgevarin fylgir bókini á leið við góðum orðum og setur fram rættvísgeringar fyri, at hon kemur út. Sovorðnir formálar vóru vanligir, ikki minst tí at skrift- og prentloyvi hoyrdu kongi og kirkju til, og bara tað, sum samtykti við teirra vilja, fekst prentað. Útgevarin sigur, at hann eins og so nógv onnur loyvir sær at nýta Robinson-navnið til søgu sína. Hann viðgongur, at ungdómsbrek Axels, sum standast av ástmikla lyndi hansara, eru sera frítt lýst – soleiðis lumpar hann snildisliga eina sølulýsing inn– og viðgongur eisini, at ikki fyrr enn seint sæst, hvussu stríðið hjá Axeli móti girndunum partvíst eydnast. Men, heldur hann, vísir hetta okkum ikki skilliga, hvussu varin ungur maður eigur at vera í levnaði sínum? Tað, sum sagt er frá óvandalívi, er bara til ávaringar! Hetta skuldi teppa siðaprædikaran, so bókin skuldi fáa frítt at fara gjøgnum prenteftirlitið.


text:
Vundu burtur úr Liktenstein 3-0. Samrøður frá Rás2 og 100+ myndir
Mynd: Hesar vunnu greitt á Liktenstein í morgun; frá vinstru Sára Rannváardóttir Vatnhamar, Petra Sunadóttir Hansen og Hanna Iansdóttir Biskopstø
Ikki kann sigast annað, enn at føroyska liðið var vaknað, tá tær í morgun klokkan 9 spældu fyrsta dystin í Liktenstein ímóti vertunum.
So, um tær fingu armarnar niður í gjár, tá tær taptu ímóti Luksemborg 3-1, so eru armarnir komnir upp aftur í morgun!
Liktenstein fekk ikki eitt bein til jørðina, og føroysku U19 kvinnunar vunnu greitt øll settini: 25-15, 25-10 og 25-14. Liðið liggur nú á 2. plassi við 6 stigum við sigrum á Skotlandi og Liktenstein.
Rás2 samrøður
Sára Maria Johansen, Eva Gunn Niclasen (á myndini), Jákup William Sivertsen, hjálparvenjari og Andreas R. Zachhau, hagtalsmaður, settu á Rás2 orð á tað sum hendi tíðliga i dag. Hetta hoyrir tú á in.fo her!
Kl. 15.00 týsdagin skulu Føroyar spæla seinasta dystin í kappingini - hesin er ímóti Wales, sum higartil einki sett hevur vunnið í kappingini.
Ein annar avgerandi dystur varrð spældur á middegi, tá Luxemborg vann 3-1 á Skotlandi, eftir at Skotland vann fyrsta settið so mikið sum 25-12. Skotland førdi eisini seint í øðrum setti, men tapti 25-21. Søgan var tann sama í triðja setti, sum Liktinstein vann 25-19. Í fjórða setti hevði Skotland júst bart seg upp á javnt aftur, áðrenn Liktinstein sprakk avstaðaftur og vann 25-20. Úrslitið hevur við sær, at Luksemborg vinnur kappingina. Og tað merkir eisini, at iila skal gangast í hond, um Føroyar ikki skulu vinna annaðplássið í kappingini.
Rás 2 sigur beinleiðis frá dystinum ímóti Wales kl. 15 í dag og hoyrist umvegis internetið á www.midlar.fo, ella gjøgnum útvarpslurtið á frekvensunum FM 88,7; FM 91,7; FM 95,9 og FM 98,7.
Stroyming:
Eisini ber til at fara inn á Facbook-vangan hja flogbóltssambandinum í Liktinstein, har dysturin eisini verður vístur (ikki í bestu góðsku).
Alt annað viðkomandi fyri kappingina finnur tú á heimasíðinu hjá CEV her, t.d livescore, hagtøl, úrslit/støður, dystarskrá o.a.


text:
Serlig kunning: Samsung Galaxy Note 7
Hjá Atlantic Airways seta vit trygdina í hásætið.
Nýggjasta útgávan av telefonini Samsung Galaxy Note 7 hevur eitt brek, sum hevur við sær, at eldur er komin í fleiri telefonir.
Atlantic Airways hevur tí sett fylgjandi reglur í gildi viðvíkjandi Samsung Galaxy Note 7 umborð á øllum okkara flogførum:
- Telefonin skal vera SLØKT undir allari flogferðini.
- Tað er IKKI loyvt at leggja telefonina í innskrivaða viðførið
Sí skriv frá European Aviation Safety Agency HER


text:
Nes, Eysturoy
Nes er ein bygd í Eysturoy. Nes er markatalsbygd frá 1541, tá Heini Havreki búsetti seg har, og t.d. er Æðuvík niðursetubygd frá Nesi. Nes umfatar í dag økið frá Gerðinum og eystur í Líð. Á Nesi eru í dag 69 hús og her búgva 246 fólk. Tær fyrstu búsetingarnar á Nesi vóru: Prestagarðurin, á Torkildsheyggi og Fyri uttan garð.
Nes er gomul bygd, eftir henni hevur Nes kommuna navn. Á Nesi búði í langa tíð Føroya próstur.
Innihaldsyvirlit
Kirkjusøga[rætta | rætta wikitekst]
Vit vita ikki hvussu nógvar kirkjur hava verið á Nesi, og heldur ikki, hvussu gomul kirkjubygd Nes er. Fyrsta kirkjan, sum er nevnd í skrivaðum skjølum, er bygd millum 1679 og 1691, meðan Jacob Christensøn Klinte var sóknarprestur í Eysturoynni. Hon er tó neyvan hin fyrsta. Skjalprógva er, at prestur hevur búð á Nesi síðani 1541, og er tí hugsandi, at kirkja í øllum førum hevur verið har síðani tá. Í fyrstu innskriving í Regnskabsbogen, dagfest 4. mars 1691, stendur Kirchen har ieg af ny ladet opbygge..... Hetta kann geva okkum eina ábending um, nær kirkjan er bygd. Henda kirkjan varð standandi til 1715, tá ið nýggj kirkja varð bygd.
Av roknskapi sæst at kirkjan frá 1715 hevur staðið sjey ár við ongum torni, helst tí at tørvur hevur verið á peningi. Kostnaðurin fyri tornið var næstan triðingurin av samlaða byggikostnaðinum. Orsøkin til lutfalsliga høga kostnaðin fyri tornið kemst av, at tað einans var úr timbri. Stórur partur av útveggunum vóru úr gróti og var hetta heldur lættari og bíligari at fáa hendur á. Henda kirkjan stóð til 1761.
Árið eftir varð nýggj kirkja bygd. Hon var gjørd úr timbri og er møguliga fyrsta trækirkjan á bygd í Føroyum. Í Havn varð bygd ein trækirkja í 1609. Tá kirkjan varð niðurtikin í 1843, varð allur tann nýtiligi viðurin fluttur við báti inn á Saltnes, har skúli varð bygdur.
Kirkjan, sum nú er á Nesi, stendur á somu grund, sum allar tær undanfarnu kirkjurnar. Hon er bygd í 1843, meðan Christian Benedictus Garde var prestur í Eysturoynni og føroya próstur.
Gamla Nes kirkjusókn var av Nesi inn á Skipanes. Í dag eru tað bygdirnar Nes, Toftir, Saltnes og Æðuvík, ið mynda kirkjusóknina. Tann stóri fólkavøksturin í sóknini hevur ført við sær, at Nes kirkja við tíðini er vorðin ov lítil og at tørvur var á nýggjari kirkju.
Tá ið avgjørt varð, hvar nýggja kirkjan skuldi reisast, vórðu fleiri møguleikar havdir í huga. Til dømis varð dentur lagdur á, at kirkjan lá nær fólkinum, at hon sást væl og at klokkan kundi hoyrast av øllum. Í fleiri ár varð roynt at finna rætta staðið til kirkjuna, og í seinna helmingi av 80'unum varð farið undir at savna pening inn til nýggju kirkjuna, sum stóð liðug í 1994.
Nýggja kirkjan - Fríðrikskirkjan - er uppkallað eftir Frederik Petersen, vanliga nevndur Fríðrikur Petersen, ið var próstur á Nesi frá 1900 til 1917. Hann varð borin í heim á Saltnesi í 1853, har pápi hansara, Jóhannes Petersen, var lærari og deknur við kirkjuna á Nesi.
Kend bygdarfólk og íbúgvar[rætta | rætta wikitekst]
- Heini Havreki (norðmaður), umleið 1514 - 1576, Sóknarprestur
- Jógvan Heinason, 1541 - 1602, Løgmaður
- Magnus Heinason, 1545/1548 - 1589
- Jens Christian Djurhuus (Sjóvarbóndin), 1773 - 1853, Skald
- V.U. Hammershaimb, 1819 - 1909, Próstur, Málfrøðingur,Rithøvundur, Løgtingslimur
- Marius Gad, 1827 - 1902, Búskaparfrøðingur, Politikkari, Rithøvundur
- Søren Henrik Theodor Sørensen, 1849 - 1929, Próstur, Avhaldsmaður, Stovnari av Dimmalætting, Løgtingslimur
- Fríðrikur Petersen, 1853 - 1917, Próstur, Yrkjari, Løgtingslimur, Fólkatingslimur
Keldur[rætta | rætta wikitekst]
Sí eisini[rætta | rætta wikitekst]
Ávísing úteftir[rætta | rætta wikitekst]
- Stamps.fo - Fríðrikskirkjan (kelda)
- Nes Kommuna
- B68
- Svimjifelagið Flot
- Fornminnisfelagið og Bygdarsavnið í Nes Kommunu


text:
Fyri ólavsøku hava tær tríggjar Katrin Christophersen úr Vestmanna, 22, Bryndis Hjartardóttir úr Kirkjubø, 21, og Barbara í Stórustovu úr Havn, 21, sett sær fyri at vitja allar bygdir og býir í landinum. Atlasið er ferðaætlanin.
- Vit tóku studentspogv í 2009 og nú vildu vit gera okkurt kul, og funnu uppá at ferðast í egnum landi, siga tær afturvið einum kaffimunni á Hvonn, beint sum tær eru komnar úr Trøllhøvda.
- Mann kann gott ferðast í Føroyum, siga tær sum við ein munn og siga, at vinfólk, sum fjakka úti í heimi vilja sleppa við.
- Fyrsti túrur var vestur í Vágar 13. mai og higartil hava vit nátt 81 bygdir. Vit taka mynd av øllum teim gulu skeltunum hjá Landsverki. Men við Kollafjørð, Skálafjørð og aðrastaðni mugu vit brúka atlasið at finna fram til øll nøvnini, har summi eru á bláum skeltum, sum t.d. Søltuvík í Sandoynni. 110 bygdir hava vit talt okkum fram til, men hetta talið endurskoða vit alla tíðina, so vit náa allar, siga tær tríggjar, sum mangla Suðuroy, nøkur støð í Norðoyggjum og so Vestmanna.
- Vit hava lært at allar bygdir hava eina Kirkjugøtu og ein Skúlaveg. Men meðan summar bygdir eru hugnaligar og vit saktans kundu búð har, til dømis í Gásadali, so eru aðrar bygdir bara ein long strípa av býlingum, sum ikki eru so sjarmerandi. Ánirnar høvdi vit ikki hoyrt um fyrr og vórðu bilsnar av at síggja so smartar íbúðir, sum har eru.
- Hetta er ein fantastiskur máti at læra seg landalæru, sæð í mun til skúlaárini. Atlasið hevur verið hent, so vit kunnu seta ein kross við hvørja bygd, vit hava vitjað. Men eisini tá vit ganga í fjøllunum og eftir gøtunum, so síggja vit hæddirnar og leiðirnar, siga tær tríggjar kring atlasið og gera greitt, at nógv fæst burturúr at ferðast í Føroyum við atlasinum.
- Bara á einum túri gloymdu vit atlasið eftir. Tað var í Nólsoy og vit skuldu ganga út á Borðuna. Tá saknaðu vit atlasið ordiliga.
- Kanska er Nólsoy mest spennandi bygdin higartil. Men tað kann eisini vera tí, at veðrið var so gott, og á øðrum støðum regnaði so illa, til dømis í Tjørnuvík, har veðrið var av tí allar ringasta. Men grøni bøurin í Skúgvi var eisini hugtakandi at uppliva, eins og Sverrishola og úti á Bø í Kirkjubø, siga tær og eru eitt sindur ymsar á máli um, hvar tær høvdu tímað at búð. Í Bø er eitt uppskot. Sandurin og sjóvarmálin eru fremstu orsøkirnar. - Og so er aðrastaðni, har vit ikki høvdu vilja búð, men fegin havt eitt summarhús, sum til dømis úti í Skúgvi. Men summi støð eru ring at koma til, Dímun til dømis. Og so kostar tað nógv at leiga eini hús eina nátt á útoyggj, siga tær hugsunarsamar.
Spurdar, um tað er nakað ávíst, ið dregur fólk til sína, nevna tær fyrst nýggju FIFA vallirnar, til dømis í Dali og Skúgvi. - Teir hava verið hentir hjá okkum, so tað bøtur um trivnaðin á tílíkum støðum. Men í onkrari heilt stórari bygd var ógjørligt at finna nakað at eta. Tað var ikki gott. Í onkrari aðrari bygd skortaði við gestablídni og tænastu, tá vit vildu keypa heitan mat, sum var til sølu. Vit vórðu bara ikki avgreiddar og tiknar í álvara. So tað er ymist, hvussu fólk taka ímoti okkum kring landið. Meðan fleiri smáar bygdir eru rættuliga deyðar, skapa FIFA vallirnir lív.
Onkrar atfinningar afturat falla við borið. - Við Slættaratind kundi til dømis verið upplýst nógv um gøtur og annað, halda tær og gera vart við at halgidagar fæst minst burturúr. Tá er alt stongt.
- Kirkjurnar eru eisini stongdar og vit vita ikki, hvør hevur lykilin. Onkuntíð hava vit spælt ferðafólk og tosað norskt ella týskt ein heilan dag, latið okkum í ein gulan regnjakka og lisið úr Turen gør til Færøerne.
Hetta hava vit gjørt í spølni. Men so uppdagaðu vit at danska bókin er fín og sigur nógv um hvørja einstaka bygd og hvat har er at síggja. Og so hava vit hoyrt sagnir, til dømis um Rannvá í Skúvoy, tá vit gingu í Fagradali. Tað er veruliga nógv at fáa burturúr at ferðast í Føroyum!
Í dag hava tær verið í Trøllhøvda, har óhøgligt var at ganga upp úr einum rullandi báti og upp í ein brattan stiga, sum er einasti atkomuvegur. Vestmanna er næsta bygdin. Men best er at ganga einsamallar í haganum og bara hoyra fugl. - Í byrjanini høvdu vit iPod og eina rúgvu av tónleik við okkum, men tað sløktu vit skjótt fyri og vildu bara hoyra friðin í haganum. Er tað ikki ov bratt, er best í haganum. Brattasta higartil hevur verið Sverrishola og so úti í Hesti, siga tær tríggjar kring kaffiborðið.
- Vit vilja ráða øllum til at fara eina rundferðferð í egnum landi. Vit arbeiða til dagligt og hava fyrireikað rundferðina ógvuliga væl. Onkran dag hevur sólkrem verið neyðugt, men tá veðrið er ringt, so fara vit allíkavæl. Øll okkara frítið fer til hetta. Bestu ráðini høvdu verið at tikið frí og koyrt við kampingvogni. Hugsunarsamar leggja tær afturat, at tað er ongastaðni, at fólk kunnu siga, at tey hava verið á øllum støðum í egnum landi. Men tað kunnu vit skjótt!
Á Facebook profilinum Kring Føroyar 2011 siga tær: ‘Vit fara at venda hvørjari bygd á høvdið, og hyggja at, hvat tær hava at bjóða - summar hava meir, aðrar minni. Summarið 2011 ferð at verða nýtt og notið í náttúruni í Føroyum í regni, vindi, stilli, mjørka, vónandi ongum kava, men nógvari sól.' Her kunnu øll viðmerkja og fylgja við á teirra ferð kring landið.
Gott summar!
(Myndir: Birgir Kruse)


text:
Maersk søkir partnara í Norra
Sambært Børsen hevur A.P. Møller - Maersk í heyst verið í sambandi við fleiri norsk boripalsfeløg í eini roynd at finna Maersk Drilling ein partnara í Norra. Berlingske veit samstundis at siga, at A.P. Møller Holding er á veg til at keypa Maersk Drilling úr samtakinum og leitar eftir einum partnara.
Ongin váttan er komin av høvuðsskrivstovuni á Esplanaden í Keypmannahavn, men har gera tey ongantíð viðmerkingar til “leysatíðindi”. Men tað er onki dulsmál, at A.P. Møller - Maersk síðani almannakunngerðingina av nýggju ætlanum sínum í 2016 hevur leitað eftir einum keypara til Maersk Drilling.
Maersk Oil er sum kunnugt selt til Total, meðan A.P. Møller Holding yvirtók Maersk Tanker, sum ætlanin er at reka í einum joint-venture við Matsui.
Og sambært Børsen hevur A.P. Møller - Maersk altso verið í sambandi við Aker, Oddfjell Drilling og Borr Drilling um eitt partalag við Maersk Drilling.
"Maersk Drilling er av eini slíkari stødd, har trupult er at finna nakran, sum kann yvirtaka felagið, rætt og slætt tí, at tað krevur ov nógvar pengar. Tí er meira sannlíkt við einum partalagi, har onkur keypir upp ímóti helvtina av felagnum," sigur Stefan Panduro, ið er undirstjóri í meklarafyritøkuni Bassoe Offshore við Børsen.
Hækkandi oljuprísurin er smittaður positivt av upp á virðisásetingina av boripalsfeløgum sum Maersk Drilling. Bassoe Offshore metir virðið á pallunum hjá felagnum at liggja millum 21 og 21,5 mia. kr.
Kelda: maritimedanmark.dk


text:
Te-orrustan í Boston
Te-orrustan í Boston, 16. desember 1773 í Boston í Massachusetts. Eftir Sjeyárakríggið legði bretska stjórnin skatt á niðursetufólkini í USA, men tey mótmæltu, tí at tey høvdu eingi umboð í bretska tinginum. Í 1767 varð tollur lagdur á máling, papír, blýggj, glas og te, sum hjálondini fluttu inn. Tað elvdi til so stóra ónøgd í USA, at tollurin varð avtikin aftur, men ikki av teið. Niðursetufólkini hildu uppá, at bara teirra egnu myndugleikar høvdu rætt til at skatta tey. Umboðsmenn úr níggju hjálondum møttust og eggjaðu keypmonnunum til at gevast at handla við bretskari vøru.
Í 1773 fóru niðursetumenn umborð á skip fermd við teið og tveittu farmin fyri borð. Trý lið mannað við 50 monnum ílatnir sum indiánar, gingu fram við nógvum eldhugaðum viðhaldsfólkum á veg umborð á teskipini, har teir tveittu farmin í havið. Fólk í øðrum stórbýum í USA, gjørdi sum í Boston, og hildu eisini sínar "tesamkomur". Bretar stongdu havnina í Boston og avmarkaðu hjálandamyndugleikan. Niðursetumenninir stovnaðu eitt ting og skrivaðu eina yvirlýsing um rættindi síni. Í 1775 brast kríggj á, tá ið niðursetumenn og bresk herlið brustu saman við Lexington, Massachusetts.


text:
Heilsufrøðingur
Skúlaheilsufrøðingurin bjóðar vegleiðing um heilsu, menning og trivnað. Umframt at gera funktiónskanningar, hevur skúlaheilsufrøðingurin eisini persónligar samrøður við barnið, eins og bólka- og floksundirvísing við ymiskum viðkomandi evnum. Harumframt skal skúlaheilsufrøðingurin eygleiða heilsuviðurskiftini hjá einstaka barninum eins og almennu umstøðurnar fyri hesum.
Vegleiðing verður eisini veitt til foreldur og starvsfólk á skúlanum.
Meira er at lesa á heimasíðuni hjá Gigni – heilsufrøði til børn og ung www.gigni.fo.
Inga Símunardóttir, heilsufrøðingur
Telefon 562375
Teldupostur: ingas@gigni.fo


text:
Hent at vita
Fyrsta viðtala
Tá tú kemur til fyrstu viðtalu á klinikkini, skal tú lata inn ávísingarseðilin frá læknanum til klinikkskrivarin. Skrivarin syrgir fyri at skráseta teg í okkara telduskipan.
Heilsutrygd rindar 50 % av viðgerðarkostnaðinum, um tú hevur eina ávísning frá læknanum.
Kanning
Við støði í læknaávísingini ger fysioterapeuturin eina gjølla kanning. Henda innleiðandi kanning hevur sera stóran týdning, tí hon er grundarlagi undir tí framhaldandi viðgerðini.
Undirskrift
Tá tú fært eina rokning/kvittan frá klinikkini, skal tú undirskriva rokningina/kvittanina. Rokningseintaki hjá klinikkini er skjalprógv fyri, at tú hevur fingið lýstu viðgerðina, og er eisini grundarlagi undir tilskotinum frá Heislutrygd.
Gjald
Viðgerðarkostnaðurin er fastsettur í sáttmálanum millum Heilsutrygd og felagnum hjá Føroyskum Fysioterapeutum (FF). Pr. 1. apríl 2014 er taksturin kr. 106,00 pr. viðgerðareind. Tær flestu viðgerðirnar kosta 3 ella 4 eindir, men kunnu kosta meira og í einkultum førum minni. Um onnur avtala ikki er gjørd millum fysioterapeutin og teg, skal tú gjalda eftir hvørja viðgerð. Tosað við fysioterapeutin um øll hesu viðurskiftið. Tú kanst gjalda kontant, við FR-korti ella flyta peningin gjøgnum bankan. Um viðgerðin verður goldin av øðrum enn tær sjálvum, skal fysioterapeuturin hava skrivliga fráboðan um hettar í samband við fyrstu viðtalu.
Løk
Tær nýtist ikki at taka lak ella handklæði við.
Avboð
Um tú skal geva avboð til eina viðgerð, skal tað gerast dagin innan ella í seinasta lagi kl. 9.00 viðgerðardagin. Frávera uttan avboð ella ov seint givið avboð kostar pr. 1. apríl 2014 kr. 163,00 , sum Heilsutrygd onki gjaldur aftur av.


text:
Kæru foreldur Gamla First Classskipanin verður stongd, tí skúlaverkið skiftir yvir til Office 365. Henda nýggja skipanin hevur ómetaligar nógvar møgulleikar - biði tykkara barn vísa tykkum, hvussu ta… Les meira »
"TØKNI – EIN GÓÐUR TÆNARI, MEN EIN RINGUR HARRI"Hetta er heitið á fyrilestri, sum Jan Ziskasen, stjóri á Føroya Tele, kemur at hava á felags foreldrafundi í Løkshøll týskvøldið 4. apríl kl 19.00 Teld… Les meira »
Góði 8 b Mikudagin 29/3 fara vit til Fuglafjarðar til leik bussur koyrir frá skúlanum 11,45 og varir alt umleið 2 tímar. Skúlin leggur út fyri bussin, men tit mugu sjálvi gjalda fyri leikin. Kostna… Les meira »


text:
Ari av Rana
14.02.2018 - 10:44
Tíðindi > Samfelag & Politikkur > Landspolitikkur
Fimm tingmál eru á skránni í dag, umframt hoyringar og framløgur. Fýra av málunum er uppskot frá andstøðuni.
Tvey av málunum skulu til atkvøðugreiðslu. Hesi eru uppskot um broytingar í lóg um fíggjarligt støðufesti, og botnfrádrátt í kommunuskattinum.
Kristina Háfoss, landsstýriskvinna, ber fram uppskot til at seta í gildi fyri Føroyar ávísar broytingar í lóg um fíggjarligt støðufesti. Endamálið við uppskotinum er at dagføra lógina um fíggjarligum virksemi fyri Føroyar, soleiðis at lógin samsvarar tí, sum er galdandi fyri restina av ríkinum.
Hitt uppskotið, sum skal til atkvøðu, er uppskot frá Fólkaflokkinum um broyting í løgtingslóg um landsskat og kommunuskat. Endamálið við uppskotinum er, at kommunurnar fáa heimild at hækka botnfrádráttin í kommunuskattinum.
Trý uppskot verða til fyrstu viðgerð. Fyrsta er uppskot frá Miðflokkinum um broyting í løgtingslóg um kommunustýri. Miðflokkurin fer at skjóta upp, at strika ásetingina í kommunustýrislógini, sum kann forða einum borgarstjóra í fulltíðarstarvi, at røkja starv sum fólkavaldur løgtingsmaður ella fólkatingsmaður.
Fólkaflokkurin hevur uppskot til um broyting í løgtingslóg um kringvarp. Fólkaflokkurin ynskir, at vinnufeløg verða undantikin kringvarpsgjald.
Triðja uppskotið til fyrstu viðgerð, er uppskot frá tingfólkum í Fólkaflokkinum, Sambandsflokkinum og Miðflokkinum um tunlarnar norður um fjall. Uppskotið sigur, at tunlarnir norður um fjall verða knýttir at P/F Norðoyatunnilin, so at felagið fær rætt til at fyrireika og forprojektera vega- og tunnilsgerðina norður um fjall.
Umframt hesi mál skal Poul Michelsen, landsstýrismaður, m.a. svara spurningi frá Jógvan á Lakjuni, um hví stovnar hjá ST eru so upptiknir í fosturtøkuspurninginum í Føroyum.
Tingfundurin verður settur kl. 11.


text:
- Tíðindi, mentan og ítróttur
Smyril avlýsir túrar mikumorgun
Í gjár avlýsti Strandferðslan siglingina hjá Smyrili ígjárkvøldið orsakað av tøkniligum breki. Í dag avlýsir Strandferðslan aftur siglingina hjá Smyrili í morgin ári - hesa ferð fyri veður.
Vegna sera vánaliga veðurforsøgn í morgin 14. februar, verður túrurin klokkan 08:30 av Tórshavn og kl.11:00 av Tvøroyri ikki sigldir, stendur at lesa á heimasíðuni hjá Strandferðsluni.
Smyril siglir aftur klokkan 16:00 úr Tórshavn.
Heri Norðberg, ferðslusamskipari hjá Strandfaraskipum Landsins, tosar við útvarpstíðindini klokkan 17.
Sí eisini


text:
Morgunrođin
3. juli 2012
Sál.108,2-3: Trygt er hjarta mítt, Guð, syngja eg vil og leika, o, tú sál mín vakna! Vakna saltur og harpa, eg morgunroðan vil vekja!
Morgunroðin
Sál.108,2-3: Trygt er hjarta mítt, Guð, syngja eg vil og leika, o, tú sál mín vakna! Vakna saltur og harpa, eg morgunroðan vil vekja!
Morgunroðin, hetta er eitt ríkt og vælsigna orð sum eg elski. Vit kenna tað frá okkara gerandisdegi, hvórja ávirkan tað hevur á okkum, at vakna upp til ein nýggjan dag av Guðs góðu hond og tað tað fyrsta í møtir okkum er morgunroðin. Tá tað roðar í fjóll og líð tá verður sinni ljóst og lætt. Morgunroðin gyllir í sál og sinn, hann leggur gleðina og vónina inn yvir teg og tú fært hug at syngja og leika.
Hevur sólin so sterka og góða ávirkan á menniskjasinni, hvør mikið meira tá Jesus. Hann sum er náðisólin og morgunroðin í gudsbarna hjørtum. Brorson hevur rætt tá hann yrkir: Jesu dýrabara navn
okkum frælsis morgunroði
himni frá við gleðiboði
Hesi orðini samsvara við tað sum skriftin sigur um Jesus og tað ávirkan hann hevur í hjarta og sál okkara. Vit kenna og vita tað, at Guð hevur latið hetta ljósið frá gleðiboðskapinun skína í hjørtum okkara(2.Kor.4,4.6). Tað skínur so klárt í skriftini tá Andin livandiger orð fyri hjartanun, at Jesus elskaði meg og gav seg sjálvan upp fyri meg(Gal.2,20) Her síggji eg morgunroðan og tað gyllir í sinni og hjarta brennur. Guds heilagi Andi virkar í síni kraft, tá Jesus í ljósinun frá krossinun er morgunroðin í hjartanun, tá kenna vit tað saman við Paulusi at: "Kærleiki Guðs er útheltur í hjørtum okkara við heilagum anda, sum okkum er givin" (Róm.5,5)
Á sum tað er stórt og ríkt at vera Guðs barn. Vit kunnu av røttum prísa okkum lukkulig, gleða okkum í Harranum altíð og lovsyngja Guði. Men lovsongurin kemur ikki av sær sjálvum. Leg merki til at Dávid sigur: EG morgunroðan vil vekja. Og tað gera vit ikki við at taka okkum saman, men við at venda okkum ímóti Jesusi og við gleði oysa vatn av frelsunnar keldu(Jes.12,3) ella sum Dávid eisini sigur tað í sál.34,6: "Lítið til hansara, so lýsa av gleði tit skullu".
Sig tað við Jesus, at hann má opinbera seg fyri tær. Vek morgunroðan. Bið heilagan anda dýrmeta Jesus fyri tær og hann vil gera tað og vísa tær: "Guds lambið undurfult við naglamerkjum krossi frá í sigursljóma hult. Tað lýsir meir enn nøkur sól, tað lýsir upp Guds náðarstól, og búnin meg til jarðar bant, ber brá í dimant" (M.S.453.3)
Á sum vit treingja til tað, at tað verður mogunroði í hjartanun, tá kenna vit kærleikseldin, lovsongin nýggja stíga upp av hjartans altari. Vit elska Jesus og hoyra honum til.


text:
Øll húski vóru spurd, um tey seinastu 12 mánaðarnar høvdu fingið ella sjálvi høvdu útvegað sær matískoyti.
Í Sandoynni høvdu næstan 90 prosent av húskjunum fingið ella útvega sær okkurt slag av matískoyti seinastu 12 mánaðarnar.
Her sæst eisini, at millum 80% og 90% av øllum húskjum fáa matískoyti, men samstundis er eisini vert at leggja til merkir, at 23% ella 3757 húski, sum einki matískoyti útvega sær sjálvum ella hava fingið.
Samstundis er eisini stórur munur millum landspartarnar. Næstan ein triðingur í Suðurstreymou fekk einki matískoyti.
Lítið er at ivast í, at ein stórur partur av matískoytinum, kemur út sjónum – antin tí fólk hava bát ella tí tey fáa frá øðrum, sum sigla ella eru á floti.
Oman fyri sæst, at meiri enn 90% av húskjum sum hava bát tøkan ella bát og neyst tøkt, fingu matískoyti. Har sum bátur ikki var tøkur eru tað 70%, sum fingu matískoyti.
Talvan omanfyri skal takast við fyrivarni, tí bólkarnir “Eigur lutvíst” og “Annað” eru smáir. Kortini ber til at síggja ein mun millum, hvør fekk mest matískoyti. Tey, sum eiga hús fingu væl meiri matiskoyti enn tey, sum búðu til leigu.


text:
Í dag er mín elskaða kona Vera á Syðradali á Kallsoynni. Hon og yngra dóttir okkara Tórfríð fóru við Sam kl. 14:15, yvir at vitja Marjun, sum saman við manninum Dánjal Kalsø eigur hús á Syðradali.
Sam hevur nú í fleiri dagar siglt fullfermdur við bæði fólki og bilum. Orsøkin er Kópakonudagurin, sum var í gjár. Tað kann ikki annað sigast enn at kópakonan, sum bleiv reist nú fyri gott einum ári síðan hevur verið ein sonn sólskinssøga, sum hevur sett Kallsoynna og Føroyar alt á verðinskorti enn einaferð.
Í gjár var sum sagt kópakonudagur, ein hátíðardagur fyri alla oynna. Hóast Kopakonan stendur so vøkur í Mikladali, so er hon sanniliga ímyndin av Kallsoynni, og nú vónandi eisini eitt sindur ímyndin av Føroyum og føroyingum.
Eg var tíverri ikki til dagin í gjár, og má eg eisini eitt sindur lotur viðganga eg enn ikki havi sæð meistaraverki live, so tað eigi eg á.
Eg læs røðina, sum Sjúrður Skaale helt í samband við dagin. Ein røða sum eg vil viðmæla øllum at lesa. Norðlýsið skrivar at láturin og lógvabreistirnir mundu ongan enda fingið. Les røðuna og tú kanska fært eitt petti av somu kenslu. Tað gjørdi eg í hvussu er.
Her er leinkja til røðuna sum stendur at lesa á Norðlýsinum: http://www.nordlysid.fo/kopablodid+rennur+enn+i+aedrunum.html


text:
Agnar Frederiksen
10.02.2018 - 18:23
Ítróttur > Ítróttur > Fótbóltur
Fýra dystir í Premier League byrjaðu kl.15.00
Everton og West Ham fingu umráðandi sigrar. Men tað var serliga Swansea, ið hevði sterkan tørv á teimum trimum stigunum, ið liðið vann sær í dag. Seinastu tveir heimadytirnar hevur liðið úr Wales vunnið á ávíkavist Liverpool og Arsenal, og í dag vann Swansea 1-0 á Burnley. Ki Sung-Yong skoraði einsamalla málið, tá tíggju minuttir restaðu í. Swansea er nú leyst av niðuflytingarstrikuni.
Stoke fekk bert eitt stig á heimavølli ímóti uppflytaranum Brighton, og er harvið enn undir niðurflytingarstrikuni.
Everton – Crystal Palace 3-1
Stoke City – Brighton & Hove Albion 1-1
Swansea City – Burnley 1-0
West Ham United – Watford 2-0
Fyrr í dag vann Tottenham 1-0 á Arsenal í "North London Derby". Harry Kane gjørdist matchvinnari fyri heimaliðið á Wembley.
Í løtuni spælir oddaliðið, Manchester City ímóti Leicester á Etihad. Har er halvleikur, og støðan er 1-1. Raheem Sterling legði oddaliðið á odda beinavegin, men í 24.minutti javnaði Jaime Vardy.


text:
Áki Bertholdsen 07.12.2017 (11:15)
Her stendur heilt væl til í morgun
– Her er yvirhøvur stilt og friðarligt.
Tað sigur Guðmundur Jacobsen, sløkkiliðsleiðari í Vági. Hann sigur, at høgættirnar eru ikki so galnar í Vági, so har hava tey ongar fráboðanir fingið sum stormskaðar. Men seinastu løtuni er hann snaraður eitt sindur vestur á, so tað er meiri kavakent í honum enn tað hevur verið.
Men í Hovi er kolandi stormur, og har eru onkrar fráboðanir. Í Hovi er hol farið á takið á einum bilskúrði í Grønadali, men har er so nógvur vindur, at tað er ikki hugsingur um hjá bjargingafólki at fara út.
Graslíkisvøllurin við Skúlan í Hovi er farin í luftina.
Somuleiðis er vindur farin tvørtur ígjøgnum eini gomul sethús í Hovi, sum ongin hevur búð í í nógv ár, og tað verður roynt at pjøssa upp á tað. Men Guðmundr Jacobsen sigur, at tey hava havt ampa av hesum húsinum í fleiri ár, hvørja ferð, stormur er, og hann heldur, at nú má tað koma hartil, at húsini verða tikin niður.
– Rakar stormurin rættiliga á húsini, er vandi fyri, at tey fara í luftina, og tað kann elva til stórar skaðar sigur Guðmundir Jacobsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Róðrarfelagið Knørrur selur seksmannafarið Gamla Jarnbard. Talan er um tann upprunaliga Jarnbardin, hin so kenda vinnaran í føroyskum kvinnuróðri. Báturin er góður, men felagið hevur ikki pláss fyri honum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. [...]
-
4. Mai 2018 | Sjúrður Gullbein
Innlendismálaráðið og NORA vitjaðu Róðrarfelagið Knørr
13. Mars 2018 | Sjúrður Gullbein
Seksmannafarið Gamli Jarnbardur til sølu
13. Mars 2018 | Sjúrður Gullbein
Tíggjumannafarið Kongurin til sølu
10. Mars 2018 | Sjúrður Gullbein
Knørrafelagið stóð væl til FM í inniróðri
17. Februar 2018 | bardursg
Millum tøkini: Allan Mouritsen
17. Februar 2018 | Sjúrður Gullbein
10. Januar 2018 | bardursg
Millum tøkini: Henningur-Einar Juul
16. Desember 2017 | Sjúrður Gullbein


text:
Eik og Setrið undirskrivað samstarvsavtalu8/30/2016 Ungdómsdeildin hjá Eik og Fróðskaparsetur Føroya hava undirskrivað tvey ára samstarvsavtalu
Avtalan snýr seg um tiltak hjá Setrinum í sambandi við lestrarbyrjan. Tiltakið umfatar Innleiðsludag um dagin og Seturssamanshow um kvøldið.
“Vit meta at hetta er eitt týðandi tiltak fyri lestrarumhvørvið í Føroyum, og tí fegnast vit um samstarvið”, sigur Eva Brekkstein, leiðari á Ungdómsdeildini hjá Eik.
Eva Brekkstein, leiðari á Ungdómsdeildini hjá Eik og Elin Brimheim Heinesen, Lestrarskrivstovuleiðari á Fróðskaparsetur Føroya, undirskriva samstarvsavtaluna
Talið av lesandi á Setrinum er nógv vaksið seinastu árini, og í dag eru nærum 1000 lesandi í Føroyum.
Eik hevur í mong ár arbeitt miðvíst móti at vera viðspælari í menningini av einum lestrarumhvørvi í Føroyum. Av øðrum átøkum kunnu nevnast:
- Eik hevur sum einasti banki í Føroyum, eina Ungdómsdeild fyri tey ungu, har tey kunnu fáa dygga ráðgeving og fleiri ókeypis tænastur
- Eik tekur bankanæmingar inn á hvørjum ári. Harumframt hava lesandi uttanlands eisini møguleika at koma til Føroya í starvsvenjing í Eik
- Eik letur á hvørjum ári eitt Legat á 15.000 kr. til fýra lesandi føroyingar
Harafturat undirskrivaði Súni Schwartz Jacobsen, forstjóri, vegna TF Holding, í 2015 eina fimm ára avtalu við Setrið, har samtakið letur 1 millión um árið í stuðli til búskaparfrøðiliga gransking og útbúgving á Fróðskaparsetrinum.


text:
Orð: William R. Newell
Lag 1: Daniel Brink Towner
Lag 2: Eric H. Swinstead
Týtt: Victor Danielsen
Upprunaheiti: At calvary
1. Ár í synd og hugmóð livdi eg,
kendi ei hann, sum leið fyri meg,
kendi ei hin góða lívsins veg
til Golgata.
Niðurlag: Náði rík er har á Golgata,
fyrigeving fyri syndina;
friður er har fyri sálina
á Golgata.
2. Harrans orð fekk meg til síðst at sjá,
hvussu djúpt í synd eg fallin lá;
fyri míni sál rann ljós upp tá
á Golgata.
3. Nú í Jesusi eg hvíli trygt,
havi á hann alt mítt álit bygt;
burt svann ófriður og ivi, frykt
á Golgata.
4. Áh, tann kærleiki, sum toldi tað,
ið á krossinum hann bar hin dag!
Stóra náði, at mín sál varð glað
á Golgata!


text:
Tað eru nú tíggju ár síðani kjakið um útoyggjarnar veruliga varð sett á breddan. Í 1999 var ein fólkafundur í Fugloy – oynni, har eg eri ættaður frá – og nøkur ár seinnið koma sonvenda Útoyggjaálitið, har ein rúgva av uppskotum og tilmælum vórðu orðað. Seinni sama árið varð Útoyggjafelagið setta á stovn, og tað hevur roynt at kunnað, setta eina dagsskrá og samskipað ymisk tiltøk og knýtt sambond til frama fyri útoyggjarnar.
Eg ætli mær ikki at taka støði í teimum tilmælum og uppskotum, ið vórðu orðað í útoyggjaálitinum. Nógv av hesum uppskotum snúgva seg um at tryggja eitt gott alment tænastustøði á útoyggj, herundir eisini at skapa eitt størri fjølbroytni í arbeiðsplássum. Umframt hetta skuldu útoyggjar stuðlast beinleiðis peningaliga í sambandi við ymisk vinnulig og mentanarlig initiativ.
Alt hetta kostar pengar, og vit vit at í dag er pengatrot í landinum. Men heldur ikki í góðum tíðum hevur eyðnast at fingið vent keðiligu gongini. Eg ætli her fyrst koma inn á nøkur av rákunum, ið hava flutt útoyggjarnar longur burtur frá bjarging enn í 1999, tá lunnar vórðu lagdir undir hendan frálíka siðin við útoyggjastevnu. Síðani taki eg samanum og komi við nøkrum hugrákum um hvat skal til fyri at útoyggjunum skal vera lív lagað.
Kvinnurnar flyta burtur
Í 80’unum var eitt rímiliga gott kynsbýti á útoyggjunum, tó at fleiri røddir longu tá dugdu at síggja hvat fór at henda við útoyggjunum um ikki so langa tíð. Miðskeiðis í 1990’unum byrjaði tann fyrsta stóra katastroftan fyri útoyggjanar: Kvinnurnar byrjaðu at rýma, meðan menninir í størri mun valdu at verða verandi. Eitt ávíst uppihald var fyri umleið 10 árum síðani, tá útoggjarnar vórðu settar á dagsskrá og ein ávís vón birtist um eina betri framtíð. Men hetta vardi bert stutta tíð, tí eftir hetta hevur kvinnufráflytingin tikið uppaftur størri dyk á seg. Hesi seinastu 10 árini eru vit eisini komin inn í eina aðra fasu, nevniliga at mannfólk eisin byrja at søkja burtur frá útoyggjunum.
Børnini fækkast
Talið á børnum hevur sum vera man nógv at gera við talið á konufólki. Sum heild kann sigast, at fram til miðskeiðis í 90’unum var ein vøkstur í talinum á børnum undir 10 ár, seint í 90’unum stagnerar barnatalið, og síðani byrjar at rapa, soleiðis at barnatalið í dag skjótt einans er ein triðingur av miðskeiðis í 90’unum.
Í Svínoy og Skúgvi var ein øgiligur barnavøkstur í 90’unum, men síðani 99 er barnatalið minkað niður í nærum einki. Sama skilið er í Mikladalið, tó at niðurtúrurin longu byrjaði her tíðliga í 90’unum. Eisini Mykines – og í ávísan mun Hestur – fylgja hesum mynstrinum.
Trøllanes – ið hevði ring kor í 90’unum – fekk eina stutta vakstraperiodu í 90’unum og inn í 00’ini, men eisini her er talið á børnum minkað nógv aftur. Kirkja er nærum umvent av Trøllanesi – hevur eina góða periodu í 80’unum, fer so heilt niður í einki í 90’unum, men hevur fingið eina nýggja uppblóming seinastu 10 árini – ein av suksesøgunum, ið Útoyggjafelagið hevur at vísa á. Tíverri fer tað helst at gangast á Kirkju sum tað er gingist á Trøllanesi. Børnini vaksa, og síðani kemur eitt áratíggju uttan børn, og síðani kemur – kanska eitt áratíggju afturat við børnum. Hjá hinari bygdini í Fugloy gekk galið longu í 90’unum, og einki bendir á, at Hattarvík stendur at bjarga – uttan so at nakað heilt serligt hendir – á sama hátt sum Dímun fór frá barnloysi til nú at hava fleiri børn í oynni.
Størsta suksesøgan er Húsar, ið hevur havt ein støðugan barnavøkstur frá seinast í 80’unum til umleið 1999. Tíverri er tað byrjað at ganga skeivan vegin aftur seinastu 10 árini – á sama hátt sum við Syðradali. Hetta hevur eisini nakað við fólkatalsbylgjur at gera, men bendir í hvussu er eisini á, at tað ikki er ein støðug tilflyting av fólki til økið.
Men hóast ávísir glottar eru at hóma – serliga í Kalsoynni – og partvíst á Kirkju, so er yvirskipaða gongdin tann, at ein vøkstur í 90’unum er avloystur av einari støðugari minking í barnatali síðani 1999. Og man má meta, at tað eru børn úr sjálvari oynni, ið mest sannlíkt ynskja at búseta seg á givnu oynni, og um barnloysið gerst permanent, so koma oyggjarnar í besta føri at enda í kategori saman við Koltri og Dìmun – sum hús við stórum hava – ella í ringasta føri at doyggja út.
Samferðslan er relativt versnað
Ein triðji faktorur, ið spælir inn er, at við stóru infrakervisútbyggingunum, ið Føroyar hava upplivað seinastu árini. Aðrar bygdir hava fingið vegir, tunlar og byrgingar. Vit síggja eisini hvussu væl samanlíkniligu oyggjarnar Kunoy og Kalsoy hava ment seg ymiskt síðani Kunoy fekk tunnil og byrging, meðan Kalsoy framhaldandi mátti klára seg við einum lítlum strandfarabáti. Nú er støðan nakað batnað fyri Kalsoynna, tó at fast samband til einuhvørja tíð er betri enn ferjusamband.
Mín meting er, at relativa stagnatiónin í ferðasambandi er størsta hóttanin mótvegis útoyggjunum. Og tað er ikki av tilvild, at júst Kalsoy – útoyggin við frægasta ferðasambandinum – klárar seg frægast av útoyggjunum.
Skatturin er hækkaður munandi
Umframt hetta er skatturin hækkaður munandi á útoyggj seinastu árini. Serliga stendst hetta av kommunalu samanleggingunum seinnu árini, ið hava ført við sær, at skattatrýstið á útoyggjunum er tillagað til skattatrýstið hjá stórkommununum. Hetta ger sjálvandi, at fíggjarligi fyrimunurin við at búgva á útoyggj minkar.
Framhaldandi frælsu útoyggjakommunurnar - Fugloyar, Húsa og Skúvoyar kommunur hava munandi lægri kommunuskatt enn stórar kommunur. Fugloyar og Húsa kommunur hava eisini sera høgan barnafrádrátt. Fugloy hevur lægsta skattin og hægsta barnafrádráttin.
Mín meting er, at hækkingin í skattatrýstinum er næststørsta hóttanin mótvegis útoyggjunum – eftir vánaliga ferðasambandið.
Frá fríum kommunum til staðbundnar nevndir
Tað, at kommunurnar eru lagdar saman hevur eisini verið ein smeitur fyri útoyggjarnar hvat viðvíkur tí fyrisitingarliga. Tað, at útoyggjarnar ikki longur hava beinleiðis atgongd til skattapengar, men mugu á biddaragongd til kommunustýrini, um okkurt bráðfeingis er áfatt, er sjálvandi ein ávísur vansi. Hóast útoyggjarnar hava sínar staðbundnu nevndir, má tað ásannast, at hesar meiri eru til pynt enn til veruligt gagn. Tað hevur neyvan verið gott fyri útoyggjamenningina, at tær hava lagt saman við størri kommunur.
Valdømini eru avtikin
At enda er vert at nevna, at síðani valdømini eru avtikin, er tað vorðið uppaftur longri frá politiska viljanum á útoyggj til politiska viljan hjá løgtinginum.
Øll hesi tingini hava bygnaðarliga verið við til at gjørt útoyggjamenningina uppaftur truplari enn hon longu er. Tey farnu 10 árini hava heilt greitt verið vánalig fyri útoyggjarnar.
Samanumtikið
Oyggin, ið í ár hýsir Útoyggjastevnuni, er helst útoyggin við frægastu fyritreytunum. Hetta av tveimum orsøkum: 1) Kalsoy hevur gott ferðasamband og 2) hon liggur nær við Klaksvík og onnur størri øki í landinum. Ein onnur oyggj, ið atti at havt góð perspektiv er Hestur. Hendan oyggin er munandi minni enn Kalsoy, men hevur eisini gott ferðasamband og er nær við høvuðsstaðin. Trupulleikin er, at hon nú er ein partur av høvuðsstaðarkommununi – við einum høgum skattatrýsti sum avleiðing. Harvið kann Hestur ikke fungera sum skattaskjól í mun til Havnina, eins og Húsar er eitt skattaskjól í mun til Klaksvík.
Allar hinar oyggjarnar hava sera vánaligt ferðasamband og eru sera fjarstaddar. Koltur og Dímun eru serligar í hesum høpi, tí tær fylgja ikki nøkrum mynstri, men eru baseraðar á hugin hjá ávísum familjum at hava eitt lív har. Eftir eru so Fugloy, Svínoy, Mykines og Skúgvi – fýra oyggjar, ið fyri ikki so langari tíð síðan vóru livandi lokalsamfeløg við stórum fólkatali.
Hesar oyggjarnar kunnu ikki integrerast við restina av landinum uttan so at tað verða framdar órímiliga stórar íløgur. Her hugsi eg um íløgur sum tunlar, undirsjóvartunlar, ferjur ella stórar havnir við brimgørðum. Ferðatrygdin má í hásæti, um tað skal gerast áhugavert at búgva og reka vinnulív í Fugloy, Svínoy, Mykinesi og í Skúgvi. Og hevur fíggjarliga sperdi vælferðarstaturin Føroyar ráð til hetta, serliga tá veljaragrundarlagið er so lítið?
Perspektiv: Eru útoyggjarnar heildarsamfeløg?
Spurningurin er, um Føroyar hava ráð til eitt slíkt eksperiment.
Ein annars trupulleiki er hvussu man fær veitt hesar veitingarnar. Hvør skal veita veitingarnar? Skulu tað vera fastbúgvandi, ið skulu framleiða veitingarnar, ella skulu fólk ferðast av meginlandinum at veita útoyggjafólki tænastur? Og hvussu tryggja vit ein eftirspurning av veitingum á útoyggj?
Tað finnast ymiskir hættir at økja um samanberiliga kappingarførið hjá útoyggjunum. T.d. um tær allar vórðu lagdar í eina felags kommunu – við lægri vælferðarkrøvum enn vanligu kommunurnar. Harvið hevði skatturin kunnað verið settur niður, og fólk høvdu havt eina góða orsøk at búð á útoyggj. Um vælferðin skal lækkast og loyvi skal gevast til munandi lægri kommunuskatti, krevur hetta tó eina serstaka útoyggjalóg, ið skal avloysa kommunulógina hvat viðvíkur útoyggjunum. Neyvan ein góð politisk søluvøra!
Í eini útoyggjalóg kundi eisini staðið, at búsitandi á útoyggja skulu rinda minni í inntøkuskatti. Her verður hugsað um eina skipan, ið minnir um skattafrádráttin fyri fiskimenn. Men hetta er neyvan heldur ein góð politisk søluvøra.
Týðningarmesta arbeiðið hjá útoyggjunum liggur í grundini í at sannføra restina av landinum um, at tær eru nakrar samfelagsligar perlur, ið geva eitt íkast til samfelagið og eiga at varðveitast sum eitt stað, har fólk kunnu søkja aftur til røturnar hjá einum Føroyum, ið eru broyttar ómetaliga nógv seinastu 100 árini. Útoyggjarnar standa sum varðar frá eini tíð, tá landbúnaður framvegis var í hásæti. Hóast bráðbúskaparligi ágóðin av landbúnaðinum í dag er lítil, skerst ikki burtur, at útoyggjarnar hava eina estetiska atdráttarmegi í mun til allar fimm sansir – sjón, lukt, smakk, hoyrnd og rørslu. Eg síggi ikki útoyggjarnar sum eitt heildarsamfelag, har nógvar vinnur eru umboðaðar, men sum eitt av mongum produktum í upplivingarsamfelagnum.


text:
Nýggjastu tíðindi
Summarfrítíðin á dagstovnaøkinum
Dagstovnarnir í Klaksvíkar kommunu hava summarfrí vikurnar 29, 30 og 31. Her ber til at kunna seg nærri.
Summarfrítíðin hjá dagstovnunum fevnir um vikurnar 29, 30 og 31 í ár, men eins og undanfarin ár verður summaransing skipað á einum av stovnunum.
Foreldur við børnum í dagstovnum fáa í næstum bræv við heim um summarfrítíðina hjá dagstovnunum, sum í ár er frá 16. juli til 6. august. Í hesum tíðarskeiðnum verður skipað summaransing á einum av stovnunum, og hetta verður skipað millum foreldrini og stovnin hjá barninum.
Kunningin um summarfrítíðina hjá dagstovnunum kann takast niður her: summarfrítíð 2018.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


text:
Møguleikarnir eru nógvir, tá tað snýr seg um at útbúgva seg víðari eftir at hava lokið eina handverks-, handils- ella skrivstovuútbúgving. Møguleiki er fyri at útbúgva seg víðari bæði í Føroyum og uttanlands.
Hevur ein lærlingur eina gymnasiala miðnámsútbúgving áðrenn yrkisútbúgvingina, gevur miðnámsútbúgvingin atgongd til alla útbúgvingarskipanina. Hevur ein ikki gymnasiala miðnámsútbúgving og tí ikki ávísar kravdar lærugreinar á nóg høgum støði, ber til at sleppa víðari í útbúgvingarskipanini við at taka ávís fak afturat, td. á kvøldskúla.
Er ynski um at sleppa inn á eina verkfrøðingaútbúgving, krevst ”adgangskursus til ingeniøruddannelserne”, um so er, at ein ikki hevur eina gymnasiala miðnámsútbúgving ella ikki hevur ávísar lærugreinir á einum nóg høgum stigi. Til ber at fáa fleiri upplýsingar um møguleikarnar fyri at útbúgva seg víðari í t.d. Danmark við m.a. at fara inn á heimasíðuna hjá Uddannelses Guiden.
Innan nakrar fáar útbúgvingar ber ikki til beinleiðis at útbúgva seg víðari.


text:
Nornadómur er onnur bókin í røðini um K...
Nornadómur er onnur bókin í røðini um Korku, sum er leysingabarn, ið tann norski landnámsmaðurin Tórálvur Tóris...
Spennandi, virðislønt bók um trælagentu...
Spennandi, virðislønt bók um trælagentuna Korku, sum tekur lesararnar inn í fyrstu ættarlið íslendinga.
Tey siga, at hon er trøllagenta, sum va...
Tey siga, at hon er trøllagenta, sum var borin í heim uppi undir fjallinum, har ravnarnir flúgva og skríggja.Hvør er henda Ravnsgenta, sum jalsk...
Sjúrður livdi fyri mongum hundrað árum ...
Sjúrður livdi fyri mongum hundrað árum síðan. Men nógv er óbroytt. Ein frásøga um øll, sum í felag st...
Reimur og Tir eru á veg til Íslands í v...
Reimur og Tir eru á veg til Íslands í víkingaskipi. Tey flýggja undan jalsættini í Noreg og øllum, ið trælkar t...
Lívið er fult av vandum , o gikki fyrr ...
Lívið er fult av vandum , o gikki fyrr enn Tórður megnar at koma niðan á Blóðseggina, fer hann at vinna á øllum ón...
Vit eru stødd í Írlandi í tíggjundu øld...
Vit eru stødd í Írlandi í tíggjundu øld. Patrik og Sunniva spæla á bønum og skjóta við boga inni í ...


text:
Áralangu avbjóðingar mugu loysast
politikkur26-04-2017 - 20:06 - Jóanis Nielsen
Tað er neyðugt, at afturvendandi avbjóðingar hjá føroyskum fyritøkum í samvinnu við Ísland verða loystar. Tað gjørdi Aksel V. Johannesen, løgmaður, greitt, tá ið hann var á fundi í gjár við Bjarna Benediktsson, ið er íslendskur forsætisráðharri.
Løgmaður tók nøkur mál upp, sum fleiri landsstýri hava strongt á fyri at loysa. Millum málini, sum vórðu umrødd í Reykjavík, vóru avmarkingarnar hjá føroyskum fiskiførum í sambandi við fiskiskap eftir lodnu og málið um at útflyta heilivág til Íslands.
"Tað hevur stóran týdning fyri okkum føroyingar, at hesi málini verða endaliga loyst. Mín varhugi eftir fundin er, at vit eru á gáttini til at loysa apoteksmálið og at ósemjan um lodnufiskiskapin eisini er í einari góðari tilgongd," sigur Aksel V. Johannesen, løgmaður.
Á fundinum viðgjørdu løgmaður og íslendski forsætisráðharrin eisini avbjóðingarnar í sambandi við Brexit. Føroyar og Ísland hava í stóran mun somu avbjóðingar, og bæði londini leggja nógv fyri fyri at tryggja sær so góð viðurskifti við Bretland sum tilber, nú bretar taka seg úr ES.
Løgmaður nýtti eisini høvi til at bjóða Bjarna Benediktsson til Føroya á almenna vitjan. Íslendski forsætisráðharrin takkaði fyri, og segði seg gleða til at vitja Føroyar.
Á Íslandsferðini helt løgmaður eisini flaggdagsrøðu á árliga flaggdagstiltakinum, sum Sendistova Føroya í Reykjavík fyriskipar. Røða løgmans kann lesast her


text:
Anna Malan Jógvansdóttir is one of our employees here at the Tourist Info in Nólsoy. And she is great! Both at her work here, and also in her artistic work. She made us this sketch to use on the wab-page. Thank you Anna Malan!
For more of her work, check out (Anna Malan!!! Tú mást fáa tær eina reypi-síðu! 😉 )
// EN
//FO
Anna Malan Jógvansdóttur arbeiðir her hjá okkum á Kunningarstovuni. Afturat at duga ORDILIGA væl at baka Nólsoyar-vafflur, dugur hon eisini ótrúliga væl at mála og tekna. Hon hevur skitsera vøkru myndina av Nólsoynni. Takk fyri Anna Malan!
Um tú vilt síggja meira av kreativa arbeiðinum hjá Onnu Malni mást tú koma til Nólsoyar, tí enn hevur hon onga reypi-síðu á netinum.


text:
Heri Simonsen 08.02.2018 (22:30)
Ingi: Leikferðin má upp heima í Vestmanna
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi beinleiðis á Rás2 við Inga Olsen, venjara hjá VÍF aftaná Ingi hevði sæð sínar menn tapt 25-28 (15-14) í tí fyrru hálvfinaluni í Faxe Kondi kappingini.
Ingi Olsen iðrar seg um, at hansara menn høvdu ov lága leikferð. Nakað sum passaði kyndilsmonnum væl. Ingi heldur, at VÍF er ikki eitt lið, ið stendur seg væl við lágari leikferð, og tí má tann parturin gerast betri í Vestmanna.
Við hægri leikferð, eitt sindur betri verjuspæli og nøkrum bjargingum aftrat frá Mladen í málinum, so trýr Ingi Olsen, at tað ber til hjá VÍF at vinna ein samlaðan hálvfinalusigur yvir Kyndli.
Hoyr samrøðuna Hilmar Jan Hansen gjørdi við Julian Johansen, venjara hjá Kyndli HER
Hoyr hvussu tað ljóðaði á Rás2 tá Hilmar Jan Hansen segði frá spennandi dystarendanum HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heri Simonsen 11.02.2018 (19:25)
Julian: H71 er greiður favorittur í steypafinaluni
Fyri fyrstu ferð í fýra ár er Kyndil annað liðið í finaluni í Faxe Kondi kappingini hjá monnum.
Kyndil vann 29-26 á VÍF í Vestmanna, og vann ein samlaðan 57-51 hálvfinalusigur.
Í høllini á Hálsi í Havn vann H71 21-18 á Neistanum, og vann harvið ein samlaðan 58-53 hálvfinalusigur.
- Vit eru troyttir av standa sum vaktarmenn, og at selja pylsur, slær Kyndilsvenjarin, Julian Johansen fast.
Tíðliga í fyrra hálvleiki, tá VÍF var á odda 9-6, og tað var talan um samlaðan javnleik tók Julian Johansen Time Out fyri at rætta uppá verjuspælið, og tað hjálpti. Løtu seinni var javnleikur 9-9, og liðini fylgdust til Kyndil ímóti dystarenda fór framum.
Seinastu løtuna vardi VÍF langt frammi á vøllinum, men Julian Johansen undirstrikar, at tað vóru hansara menn fyrireikaðar uppá, og hann fegnast um, at kyndilsmenn spældu seg væl úr teimum støðunum.
Julian Johansen blakar favorittleiklutin í steypafinaluni yvir á H71, sum hann metir eru greiðir favorittar í steypafinaluni.
TRÝST á PÍLIN undir MYNDINI, og hoyr telefonsamrøðuna Rás2 gjørdi við Julian Johansen beint aftaná Kyndil fyri fyrstu ferð síðani 2014 hevði vunnið seg í steypafinaluna hjá monnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gleðiligan 2. desember. Vit seta dagin í gongd við dagsins kalendaragávu, ið er ein lítil ferð inn í heimin hjá amerikanska skemtaranum Andy Kaufman. Tey flestu kenna hann nokk úr filminum Man on the Moon, har Jim Carrey spældi hann.
Hetta klippið er eitt av hansara tónleikaklippum, har hann setur saman skemt, ørskap og tónleik, eitt bland, ið hann ofta royndi seg við.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Russell Brand er ein óvanliga stuttligur maður, her er hansara ósensureraða stand up show í New York. Eg havi ikki so nógv at siga, annað enn, at hetta er heilt óluksáliga stuttligt. Njóti tað nú bara:
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Jimmy Fallon vertur í The Late Show, hevur gjørt hesa frálíku parodiina av Breaking Bad sendirøðini. Eg vildi mett, at hetta er akrát fyri ein deiligan sunnudag sum hendan. Ert tú totalt í villareiði, og veit ikki hvat Breaking Bad er, so er akrát fyri til nógvar sunndagar, tí tað er ein framúrskarandi sendirøð, ið lýsir hvussu moralsk mørk onkursvegna eru rættiliga relativ.
Við nógvu herverkunum á listaverk í Havnini seinastu vikurnar; hava fólk eftirspurt eina superhetju, sum kann tryggja friðin í høvuðsstaðnum.Nudlar.net kann nú avdúka, at ein maður hevur traðkað fram úr fjøldini og hevur bjóðað seg fram at verja tað, ið rætt og gott er.


text:
Atlantic Airways Tórshavn Marathon
Nýggjastu tíðindi
Beinta fjórðbestu marathontíð í Føroyum
Okkara felag hevur nógvar vaksnar limir og hjá so nógvum verður venjingin, alt árið, hildin við líka, soleiðis at kemur hugurin til eitt marathon, so er formurin har 🙂 Nógv marathon eru at velja í, [...]
Cecil og Sarah úr Bragdinum vunnu í Klaksvík
Leygardagin 5.mai var FM í ½ marathon norðuri í Klaksvík. Sum altíð, høvdu fleiri av okkara bláu Bragdarrennarum meldað til og settu sín dám á. Tó vóru fleiri av kvinnunum ikki við, sum plaga, orsakað [...]
Myndir av vinnararnum
Flaggdagsrenningin er eisini kapping millum virkir og í ár var einki undantak. Tey eru spent og alt verður gjørt fyri at vinna. Hjá monnunum vann Skálkur, Betri 1 var nummar tvey og Betri 2 var [...]


text:
Tann 21. desember 2017 heitti valbólkur við 4 býráðslimum ávíkavist Súsanna Bertholdsen, Bjarni Hammer, Bogi Johannesen og Kristina Roest á borgarstjóran Kristin Michelsen um at skipa nevndirnar av nýggjum.
Borgarstjórin kallaði inn til býráðsfund mikudagin tann 31. januar 2018. Borgarstjórin og varaborgarstjórin stóðu ikki fyri valið.
Á skránni var val av nevndum við støði í trimum valbólkum við ávíkavist 4, 2 og 1 býráðslimum. Lutakast var um fyrstvalda limin í fíggjarnevndini. Valbólkarnir samdust um ikki at hava lutakast í hinum føstu nevndunum.
Nevndirnar skipa seg fyrsta dagin. Samanseting av formansskapinum og føstu nevndunum hjá Tvøroyrar býráð sær út sum niðanfyri skrivað pr. 31. januar 2018:
Formansskapur
Kristin Michelsen, borgarstjóri. Anita Vibergsdóttir, varaborgarstjóri.
Fíggjarnevndin er samansett við hesum fólkum:
Fastur limur / (tiltakslimur)
Kristin Michelsen, borgarstjóri / (Anita Vibergsdóttir)
Kristina Roest/(Bogi Johannesen)
Bjarni Hammer / (Súsanna Bertholdsen)
Vinnu- og havnanevndin er samansett við hesum fólkum:
Fastur limur / (tiltakslimur)
Bogi Johannesen / (Bjarni Hammer)
Súsanna Bertholdsen /(Kristina Roest)
Alvi Mortensen / (Anita Vibergsdóttir)
Mentanarnevndin er samansett við hesum fólkum:
Fastur limur / (tiltakslimur)
Bjarni Hammer / (Kristina Roest)
Súsanna Bertholdsen / (Bogi Johannesen)
Anita Vibergsdóttir / (Alvi Mortensen)
Trivnaðar- og umhvørvisnevnd er samansett við hesum fólkum:
Fastur limur / (tiltakslimur)
Bjarni Hammer / (Kristina Roest)
Bogi Johannesen / (Súsanna Bertholdsen)
Alvi Mortensen / (Anita Vibergsdóttir)
Sosiala nevnd er samansett við hesum fólkum:
Fastur limur / (tiltakslimur)
Bogi Johannesen / (Kristina Roest)
Súsanna Bertholdsen / (Bjarni Hammer)
Anita Vibergsdóttir / (Alvi Mortensen)
Tekniska nevnd er samansett við hesum fólkum:
Fastur limur / (tiltakslimur)
Kristina Roest / (Súsanna Bertholdsen)
Bjarni Hammer / (Bogi Johannesen)
Alvi Mortensen / (Anita Vibergsdóttir)


text:
Leys størv
-
Námsfrøðingar til Frítíðarheimið í Eysturkommunu
17. mai 2018
Søkt verður eftir 2 námsfrøðingum at byrja 06. august 2018. Talan er um størv á 23 tímar um vikuna. Frítíðarheimið er ein stovnur fyri børn, sum ganga í forskúla. 1. flokki og 2. flokki. Okkara arbeiðið er at skapa góðar og tryggar karmar fyri hesi børn, aftaná loknan skúladag. Lønar-...Les meira
-
Námsfrøðingar til Brúsa í Leirvík
17. mai 2018
Søkt verður eftir 9 námsfrøðingum at byrja 07. august 2018. Talan er um 7 størv á 30 tímar um vikuna, 2 størv á 25 tímar vikuna. Vit kunnu bjóða tær: · spennandi avbjóðingar á stovni við uml. 90 børnum – 3 barnagarðsstovur og 3 vøggustovur · eina stovn, har pláss er fyri øllum · ...Les meira
-
Arbeiðsfólk til Eysturkommunu
7. mai 2018
Eysturkommuna søkir eftir 2 arbeiðsfólkum at byrja skjótast gjørligt. Arbeiðsuppgávurnar fevna m.a. um viðlíkahald av: · vegum, gøtum, kloakkum og vatnleiðingum · fríøkjum, spæliplássum · aðrar fyrifallandi uppgávur Førleikar: Tað er ein fyrimunur, at tey, sum sett verða, hav...Les meira
-
Søkt verður eftir summarferiuavloysarum til útiøkið, fak- og ófaklærd.
19. apríl 2018
Dámar tær væl at arbeiða við eldri fólki og at skapa teimum ein góðan og virknan gerandisdag, er tað møguliga tær vit leita eftir. Søkt verður eftir Røktarfólki at arbeiða í skiftandi vaktum , summarið 2018. Arbeitt verður dag-, kvøldvakt og annaðhvørt vikuskifti. Størvini vera at byrja 01. juni 201...Les meira
-
Tekniskur leiðari til Eysturkommunu
5. apríl 2018
Eysturkommuna sóknast eftir dugnaligum og ágrýtnum leiðara at standa á odda fyri tekniska økinum. Talan er um eitt spennandi starv, har leiðarin myndar menningina av Eysturkommunu saman við býráðspolitikarum, leiðarum og starvsfólkum. Eysturkommuna varð sett á stovn 1. januar 2009, og býráðið í Eys...Les meira
-
Nánd søkir summaravloysarar
6. mars 2018
Hevur tú hug at arbeiða við eldri fólki, ella hevur tú umhugsað at roynt teg á eldraøkinum, áðrenn tú velur tína framtíðar útbúgving? So gleða vit okkum at fáa eina umsókn frá tær. Vit hava tørv á arbeiðsfólki, at arbeiða fulla ella niðursetta tíð í skiftandi vaktum,í tíðarskeiðnum frá uml. 15. juni...Les meira


text:
Orð: Jemima Thompson Luke
Lag: Grikskt fólkalag
1. Tá eg søguna lesi um Frelsara mín,
tá hann ferðaðist foldini á,
hvussu blítt hann bað børnini koma til sín,
hugsi eg: „Hevði eg livað tá!
Hevði hond hans so eymt verið løgd á mítt høvd,
hevði eg búð, har Frelsarin steig,
hevði eg hoyrt ta søtu, ta lívgandi rødd:
„Lovið børnunum, forðið teim ei!““
2. Men enn eg til Jesus kann leita í bøn
og hoyra og lesa hans orð
og trúgva og fáa hans Himmal í løn
og síggja hann har við hans borð.
Hann fór jú at gera til reiðar ein stað
øllum, sum hava trúð á hann her!
Mong børn har hann savnar so fegin og glað,
tí teirra Guds ríki jú er.
3. Men túsund og túsund, sum viltust av leið,
vita ei um hin himmalska stað;
tó veit eg, at Jesus, hann gloymir tey ei,
áh, eg vildi, tey skuldu hann sæð!
Mær leingist, at stundin skal koma nú brátt,
tá hann taka meg skal í sín favn,
tá hann savnar tey børn, ið hann her hevur átt,
til sín í ta himmalsku havn.


text:
Sameindu bíbliufeløgini eru serkunn í at umseta. Í løtuni verður á altjóða støði arbeitt við meira enn 400 bíbliuumsetingum.
Í 2017 hjálpti sameindu bíbliufeløgini við at liðugtgera bíbliuumsetingar á 49 tungumálum, so meiri enn 580 milliónir fleiri kunnu lesa Bíbliuna. Enn eru 3.773 tungumál, ið bíða.
Kina
Í løtuni verður arbeitt við eini røð av umsetingarverkevnum á minniluta tungumálum, sum kunnu nema milliónir av kinesarum. 85% av teimum 800.000 kristnu í t.d. Yunnan-landspartinum tosa eitt minniluta tungumál og hava ilt við at lesa verandi yvirsetingar. Arbeitt verður eisini við at umseta Bíbliuna til teknmál. Mett verður, at 28 milliónir deyv eru í Kina.
Suðursudan
Í 2017 eydnaðist at liðugtgera Bíbliuna til Mabaam – tvey ár fyrr enn ætlað. Mitt undir borgarakrígnum. Tungumálið Mabaam verður tosað av umleið 90.000 fólkum, ið liva tætt upp at Sudanmarkinum, einum øki, ið er undir sterkum trýsti av Islam. Kirkjurnar verða tó ikki minni í tali, men eru vaksandi í tali. 10.000 staðbundin hátíðarhildu Bíbliutýðingina – mong komu frá nærliggjandi flóttafólkalegum.
Atgongd at Bíblium
Tað eru 7097 tungumál í heiminum:
- 674 tungumál eiga alla Bíbliuna.
- 1.515 tungumál eiga eitt Nýggja Testamenti.
- 1.135 tungumál eiga útvaldar partar av Bíbliuni.
- 3.773 tungumál eingi rit ella skrift.
Kelda: Sameindu bíbliufeløgini.
Henry D. Joensen, týddi.
______________________________________________________________________________________________________________________________________________
Lagt út: Ásbjørn Jacobsen


text:
Archive for mai, 2007|Monthly archive page
Teitur í Birmingham
Tann 10 mai var Teitur í Birmingham og hevði konsert. Vit vóru við til konsertina, og tað var stak hugnaligt. Teitur var sum altíð góður, og hølið var lítið, men sera væl egnað.
Umframt einar 30 onglendingar, vóru vit einir 9 føroyingar, sum búgva í West Midlands økinum við til konsertina. Mourits Clementsen keypti ta nýggju fløguna hjá Teiti, ið kemur út í Føroyum komandi viku. Hann var so stat fyrsti persónur at keypa fløguna, og tað skrivaði Teitur eisini á fløguna.
Ein fín konsert.
1
2
Forlovilsis myndir úr Oxford
Fríggjadagin vóru vit í Oxford og tóku myndir av einum pari, ið skulu giftast í summar.Vit høvdu ein óføran dag saman, og tey vóru sera góð at arbeiða við. Býurin Oxford er nakað heilt fyri seg. Stórar parkir, gomul hús, og sólin bakaði, so at tað var akkurát passaliga heitt. Vit høvdu ein sera góðan dag og fingu eisini fleiri góðar myndir.Her kunnu tit síggja nakrar av myndunum, ið vit tóku:
1.
2.
3.
4.
5.
6.
7.
8.
9.
10.
11.
12.
13.
14.
15.
16.
17.
18.
19.
20.
21.
22.

seg_langs: eng_Latn fao_Latn fao_Latn fao_Latn fao_Latn unk unk isl_Latn fao_Latn unk unk unk unk unk unk unk unk unk unk unk unk unk unk unk unk unk unk unk unk unk unk


text:
Hin Heilaga Bíblia = Hin Heilaga Bíblian = Heilaga Bíblian
Heilaga Bíblia ≠ Heilag Bíblia
Heilag Bíblia = Ein Heilag Bíblia = óbundið
Heilaga Bíblia = Hin Heilaga Bíblia = bundið
t.v.s.: Heilaga Bíblia = bundið
A’ið í endanum á Heilaga vísir, at Heilaga Bíblia er í bundnum hátti, tí Heilaga kann bara standa í tí háttinum, um Hin stendur frammanfyri; men hetta er í bundnum hátti, sjálvt í tí førinum, tá ið tú letur Hin ikki standa.
At man sigur HEILAGA BÍBLIA, og ikki HEILAG BÍBLIA, er altso nokk til klárt at vísa, at orðini eru í bundnum hátti, sjálvt um HIN ikki altíð stendur frammanfyri.


text:
Í sambandi við sólarmyrkingina skipar Sjóndepilin fyri konsert í myrkri í Løkshøll. Konsertin verður sunnudagin 22. mars.
Konsert í myrkri gongur í stuttum út uppá at vit eina løtu sleppa inn í heimin hjá teimum blindu. Alt fer fram í bølamyrkri, og tú sært einki ta løtuna konsertin er.
Fyri at gera tað enn meira “mystiskt” verður ikki kunngjørt, hvat er á skránni. Tað vil so siga, at tú veitst ikki hvat tú fert at hoyra – tað finna vit útav og práta um aftaná, tá konsertin er liðug! Fyrireikararnir hava tó latið eitt navn ‘leka út’. Kristina Bærendsen verður við!
Konsert í myrkri hevur verið hildin í Norðurlandahúsinum fyrr, og lótu bæði tey, sum framførdu og tey, sum lurtaðu sera væl at.
Vit eru sera errin av at kunna presentera KONSERT Í MYRKRI í Løkshøll 22. mars klokkan 19.00.
Vælkomin í Løkshøll – Menning gjøgnum upplivingar. Eisini í myrkri!


text:
Soleiðis var túrurin hjá Team Rynkeby til Paris seinast. Hygg eftir filminum.
TR Press FO - 02-10-2017
Team Rynkeby savnað 64,7 milliónir krónur til børn við lívshættisligum sjúkum í ár
Arbeiði hjá Team Rynkeby í Føroyum, Danmark, Svøríki, Noregi, Finnlandi og Íslandi hevur hetta árið samalagt latið á leið 64,7 krónur til børn við lívshættisligum sjúkum.
Leygarmorgunin avdúkaði Team Rynkeby endaliga og samalaða útslitið av ársins innsavnan til børn við lívshættisligum sjúkum í Norðanlondum. Vælgerðar súkkluliðini umfata 1700 súkklarar og 400 tænastufólk, og hava hesi nýtt seinasta ári at innsavna pening í Føroyum, Danmark, Svøríki, Noregi, Finnlandi og Íslandi.
Úrsliti gjørdist einki minni enn umleið 64,7 milliónir krónir, ið eru farnar óskerdar til staðbundnarfelagsskapir í londunum, har pengarnir eru savnaðir inn. Í Føroyum eru 1,2 milliónir savnaðar inn.
Tað er sera imponerandi. Ársins stuðul svarar til at hvør einstakur Team Rynkeby lutakari – súkklari eins og tænastufólk – lata yvir 30.000 krónur hvør til børn við lívshættisligum sjúkum. Eg kenni ikki aðar vælgerandi verkætlanir, ið hava í sær so nógv fólk, í so langa tíð. Arbeiði hjá luttakarunum hevur umframt onnur viðurskifti viðført, at meir enn 5.000 vinnufeløg valdu at stuðla verkætlanini í ár, greiðir Carl Erik Dalbøge, stjóri í Team Rynkeby grunninum.
Skúlanæmingar eru orsøk til stóran part av innsavnanini
Umframt meir enn 5.000 vinnufeløg, ið valdu at stuðla Team Rynkeby í ár, geva meir enn 163.000 skúlanæmingar úr Danmark, Svøríki, Noregi og Finnlandi eitt stórt íkast til stóra stuðulin ið Team Rynkeby kann handa. Hetta er ein innsavnan sum gongur fyri seg í skúlunum og er ein stuðulsrenning. Í Føroyum verður bert savna inn millum vinnufyritøkur og tiltøkum og gávum.
Næmingarnir skulu vera avbera ernir av teirra íkasti, ið tey hava latið í hesum sambandi. Tað er gott at síggja, at so nógvir skúlar nýta Team Rynkeby skúlarenningina, sum ein møguleika at draga næmingar við í eitt umráðandi stríð, ið er uppá tvørs av flokkum, skúlum og londum, sigur Carl Erik Dalbøge.
Við ársins stuðli til børn við lívshættisligum sjúkum í Føroyum, Danmark, Svøríki, Noregi, Finnlandi og Íslandi, hevur Team Rynkeby, síðani fyrsta liði lat á leið 38.000 krónur til barnakrabbadeildina á Odense Universitets Sjúkrahúsið fyri 15 árum síðani, lati einki minni enn áleið 274.000.000 krónur til stríði móti lívshættisligum sjúkum.
Team Rynkeby setur nú saman liðini fyri Tour de Paris 2018, ið verður frá 28.juni til 7.juli 2018. Team Rynkeby 2018 fevnir um fleir enn 1900 súkklarar og 450 tænastufólk deilt út á 48 lið frá seks londum. Úr Føroyum fara umleið 50 súkklarar og 10 tænastufólk.


text:
Forhøll og nýggju framsýningarhøli savnsins eru atkomulig við koyristóli frá vestaru inngongdini, ið liggur við parkeringsøkið Oman Viðarlund.
Gamli listaskálin er atkomuligur við koyristóli í lyftu; lyklar fáast í móttøkuni. Gev gætur, at gólvið í lyftuni bert er 83x70cm, og vektin má ikki fara upp um 230 kg. Ein annar møguleiki er at nýta ta flytbaru rampuna og koma inn gjøgnum verkstaðin.
Listasavnið hevur vesi, ið er atkomuligt við koyristóli. Eisini eru ein gongugrind og ein koyristólur til útláns eftir tørvi.
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Atlantic Airways og Airbus hava gjørt eina fyribilsavtaluum, at Atlantic Airways keypir ein Airbus 320, sum skal latast felagnum í endanum av 2016. Endaliga avtalan verður undirskrivað í juni
Atlantic Airways ætlar at keypa eitt nýtt flogfar av slagnum Airbus 320. Flogfelagið og evropeiska flogverksmiðjan, Airbus, hava í hesum sambandi gjørt eina fyribilsavtalu, eitt sokallað”memorandum of understanding”, har partarnir í fyrstu atløgu hava avtalað leiðreglurnar fyri at keypa nýggja flogfarið. Sambært avtaluni við Airbus verður prísurin ikki almannakunngjørdur.
Airbus skal eftir ætlanini lata Atlantic Airways flogfarið fram ímóti ársenda 2016. Tað er støðugt vaksandi tørvurin á rutuni millum Føroyar og Keypmannahavn, ið fær Atlantic Airways atkeypa eitt størri flogfar, sum fyrst og fremst skal flúgva á hesirutuni.
Airbus 320 tekur 168 ferðafólk, og tað er 24 meira ennAirbus 319, sum hevur rúm fyri 144 ferðandi. Atlantic Airways hevur í dag tríggjar Airbus 319 í flotanum, og av teimum eigur felagið eitt flogfar og lantíðarleigar tvey. Sáttmálarnir fyri tey bæði leigaðu flogførini fara úr gildi í september 2016, og ætlanin er at leingja tann eina av hesum sáttmálunum fyri at tryggja nóg mikið av flogkapasiteti, meðan felagið er í einum skiftistíðarskeiði, har eitt flogfar verður keypt, og NORÐ-ruturnar arbeiddar upp.
Atlantic Airways hevur í fyrstu atløgu valt at flúgva NORÐ-ruturnar við Airbus 319 til heystið 2016. Hetta tíðarskeiðið er tískil ein royndartíð at kanna eftir, um grundarlag er fyri at útvega eitt minni flogfar til NORÐ. Framvegis verður hugt eftir, hvat annað slag av flogfari kann verða hóskandi til NORÐ-ruturnar.
Samanumtikið miðar Atlantic Airways innan tey næstu árini eftir einum flúgvaraflota við einum Airbus 320, einum Airbus 319 og einum flogfari, sum hóskar væl til NORÐ-ruturnar.
Nýggja flogfarið verður – eins og verandi flogfør – útgjørt við framkomnu navigatións-tøknifrøðini frá Airbus, RNP AR 0,1, sum higartil hevur havt við sær munandi betri reglusemi og harvið færri seinkingar. Talan er um eina tøknifrøði grundaða á GPS-skipanina, ið nú eisini er sameind við vanligu ILS-skipanina á flogvøllum, og sum samanlagt er eitt sera neyvt tól til innflúgvingar og útflúgvingar.
Føroyska flogfelagið hevur í fyrstu atløgu lagað sameiningina av RNP AR 0,1 og ILS eftir Vága Floghavn, sum harvið er fyrsti flogvøllur í heiminum, har hesin framferðarháttur verður nýttur. Flogførini hjá Atlantic Airways kunnu sostatt til dømis flúgva lægri og í verri sýni inn á flogvøllin í Vágum enn áður.
Vinaliga
Atlantic Airways
Fleiri upplýsingar fáast frá Jørgen Holme, stjóra, á telefon 21 37 20.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
brandsstøðin
September 29 , 2006Kunnu vit Vestmenningar roknað við at um brúk verður fyri
hjálp frá brandsstøðini sum eisini er bjargingarstøð at hendan
er tøk til eina og hvørja tíð, nú tað rok um støðina.
Hvør hevur ábyrdina av at hendan er fult og forsvarliga mannað?
Hevur brunaumsjón landsins nakað við hesi viðurskiftir at gerða ?
Brandstøðin
September 28 , 2006Er tað ikki so, at bygdaráðið hevur BJÓÐA RN maskinverkstaði brandstøðina, í samband við at Rógvi søkti um grundøki úti á kajuni, og tí ikki persónliga hevur nakað við alt hetta rokið at gera?
Má spyrja í samband við at fólk yvirhøvur hugsa um at venda fyritøkuni bakið av hesi grund. Tað er jú totalt "idioti"
Christiansborg !!
September 27 , 2006Er Christiansborg selt??
Søluprísur?
Vestmanna leggjast saman við Havnina
September 26 , 2006Eg veit ikki hvørja støðu okkara lokalu lands- og kommunupolitikarar hava til uppskotið, har Vestmanna og Kvívík verða lagdar saman við Tórshavn. Men mín meining um hetta er, at hetta ikki er til gagns fyri Vestmanna. Tí eiga okkara kommunalu politikkarar skjótt at geva til kennar, hvør teirra hugsan er. Sjálvur haldi eg, at águr umrøddi møguleikin, at leggja saman við Vágunum, er tann besti fyri okkum. Vit hava longu samstarv á ymsum økjum, og eiga tí sjálvi at taka stig til samanlegging, áðrenn uppskotið hjá Landstýrinum verður samtykt. Vit hava vita leingi, at landstýri fór at koma við einum uppskoti um samanlegging millum kommunur, og tí ega vit at fara til verka sum skjótast.
barnaansing
September 25 , 2006Hvussu nógv børn er pláss fyri í útibarnagarðinum?
Eru ongar reglar fyri, hvussu ein frítíðaransing skal vera fyiskipa. Sum nú er, er bert eitt høli sum øll børnini skulu vera í. Eingir møguleikar eru hjá børnunum at slappa av ella at vera kreativ.
Autoverja
September 24 , 2006Nú tá ið raðfestast skal um autoverju, vil eg minna tykkum á autoverjuna uppiyvir Gjáarlon.
Vinarliga
Jónsvein á Rógvu
Ítróttarhøllin
September 23 , 2006hvussu nógv kostar tað at leiga høllina pr tíma til ítrótt.
2. til veitslur vm.
3. hevur høllin skeinkiloyvi.
4. hvat kostar tað at leiga miðhøllina pr tíma til fundir/veitslu vm.
Frítíðarstovan
September 19 , 2006Hví fær frítíðarstovan ikki onnur hølir at húsast í??? So leingi kann tað ikki vera at leita eftir húsum í Vestmanna.Tað standa eini stór svørt inni á Fjørð.
Autovern
September 15 , 2006Nær kemur autovern oman til Ejfinn og Daniellu (Gerðisgøtu)
fjørðukrógvin
September 10 , 2006tá íð vestmanna kommuna umvegis tær ymisku nevndirnar sum
hon hevur, setti/stuðlaði bygging vm av fjørðukrónni, setti VK
ongar treytir um húsið varð opið eisini um kvøldarnar
og ikki steingir kl 17.00 sum vanligt er. Er tilmæli sum VK
gav um skeinkiloyvi ikki tenkt at opningsskildu.
ungdómshús
September 09 , 2006Nær verður eitt ungdómshús gjørt í Vestmanna
Sýsluskrivstovan
September 07 , 2006Sum túnatos hoyrist at kommunan arbeiður við at keypa sýsluskrivstovuna.
hvat skal hon brúkast til ?
Fiskivinnuskúlin
September 06 , 2006Nær verður byjað uppá byggingina av skúlanum?
Sparkivøllur á Flatabø
September 04 , 2006Hvat er ársøkin til, at arbeiði við at gera nýggja sparkivøllin á Flatabø liðnan er steðgað upp - meini eg las í bløðunum fyrr í ár at vøllurin skuldi verða liðugur í mai mána.
bygdarhúsið
September 03 , 2006kann annar møguligur keypari enn VK keypa bygdarhúsið og brúka tað
til onnur vinnulig endamál enn ungdómshús vm.
Kunngerðing í sambandi við keyp og søla av kommuna
September 02 , 2006Takk fyri svarið v.v. húsunum hjá Kristiani Guttesen.
Plagi at lesa fundarfrágreiðingarnar frá bygdarráðsfundunum við stórum áhuga, og haldi, at hesin hátturin at upplýsa borgarunum í bygdini er sera kærkomin. í fundarfrágreiðingini frá fundinum tann 20. juni 2006, er ongin frágreiðing viðv. søluni av´gomlu húsunum hjá Kristian Guttesen. Haldi heldur ikki, at nakað stóð um hetta í tí kunngjørdu fundarskránni Hvussu ber hetta til?
Hoyrdi í summar graml um, at kommunan skal hava keypt Bygdarhúsið til ungdómshús. Er nakað eisini nakað í hesum leysatíðindum?
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
SAS ætlar ikki at kannibalisera Atlantic Airways
politikkur28-03-2017 - 10:32 - Jóanis Nielsen
Í gjár skipaði Tjóðveldi fyri almennari hoyring í fólkatinginum um loftferðslu við serligum atliti at útjaðaraøkjum.
Umboð fyri m.a. Atlantic Airways, SAS, danska flogvinnufelagið, Air Greenland, European Regional Airline Association, Air Iceland og Københavns Lufthavn løgdu fram. Danski ferðslumálaráðharrin, Ole Birk Olesen, hevði eisini orðið undir hoyringini.
Í føroyskum høpi var ikki minst áhugavert, at umboð fyri bæði Atlantic Airways og SAS høvdu orðið, tí so seint sum sunnudagin fleyg SAS sín fyrsta túr til Føroya og kappast nú við føroyska flogfelagið á leiðini millum Vágar og Keypmannahavn.
Jóhanna á Bergi, stjóri í Atlantic Airways, segði, at tey vóru ovfarin av, at kappingin skuldi koma frá SAS, tí Atlantic Airways og SAS hava samstarvað í 28 ár um m.a. bonusskipanir og at avgreiða ferðafólk og viðføri.
Lars Wigelstorp Andersen, samskiftisstjóri í SAS, segði, at SAS ætlar ikki at køva føroyska flogfelagið.
- Atlantic Airways hevur staðið seg sera væl, og vit ætla ikki at kannibalisera felagið. Vit ætla at stimbra marknaðin og skapa vøkstur, tí vit halda, at pláss er fyri tveimum aktørum á Føroya-leiðini, segði hann.
Umboðið fyri SAS varð spurt, um tað var skynsamt, at SAS og Atlantic Airways fóru at kappast sínámillum, tá tann stóra hóttanin ímóti tjóðarflogfeløgum í dag eru lágprísfeløg sum Ryanair og Norwegian.
- Vit mugu hyggja at okkara møguleikum, og verðin er eirindaleys. Vit flúgva til Føroya, tí vit halda, at forrtæning er í tí, og tí vit halda, at vit kunnu tæna føroyska samfelagnum, svaraði Lars Wigelstorp Andersen.
Jóhanna á Bergi segði, at Atlantic Airways er lívlínan hjá føroyingum, tí felagið flýgur bæði ferðafólk millum lond, flytur sjúklingar og stendur fyri bjarging og leiting í føroyskum øki.
- Keðir tú teg í Føroyum, kanst tú sleppa av landinum 900 ferðir um árið, segði hon.
Jóhanna á Bergi vísti á, at føroyska flogfelagið hevur nógv setur til avlops í lágárstíð. Brúk er fyri minni enn tveimum flogførum um veturin og trimum flogførum um summarið, men felagið leggur dent á altíð at hava nóg mikið av kapasiteti, so tað ikki gerst ein fløskuhálsur í samferðsluni.
Nú SAS hevur tikið kappingina upp, eru uppaftur fleiri setur vorðin tøk á leiðini millum Vágar og Keypmannahavn.
Kappingin fer at leggja trýst á prísirnar og skunda undir, at Atlantic Airways effektiviserar raksturin, nevndi Niels Christian Fredelund frá Copenhagen Economics, ið hevur staðfest, at føroysk flogvinna beinleiðis og óbeinleiðis skapar 465 arbeiðspláss í Føroyum.
Hetta staðfesti greiningarfyritøkan í kanning í fjør, sum Tjóðveldi á fólkatingi hevði umbiðið.


text:
Hans Mortensen, sum stovnaði Sølumiðstøðina á Trapputrøðni, í dag kent sum SMS, fekk í kvøld Móðurmálsvirðislønina 2015. Tað var mentamálaráðharrin, Bjørn Kalsø, ið handaði virðislønina í Nýggjustovu, barnaheimi V. U. Hammershaimbs.
Grundgevingin varð soljóðandi:
"Við sínum greiða málpolitikki í lýsingum og øðrum handilsligum tekstum hevur Hans Mortensen slóðað fyri einum framúr góðum máli í nútímans føroyska handilsyrkinum. Eitt livandi lætt mál, sum hevur sett síni spor víða um í samfelagnum.
Heilt frá stovnanini av SMS í 1977 hevur Hans Mortensen lurtað eftir, lagað og snøggað føroyska handilsmálið, soleiðis at tað í dag er eitt mál, vit øll við virðing hava tikið til okkara.
Orðingar í lýsingatekstum og handilsheitum hava verið soleiðis, at hugburðurin tykist hava verið, at her eru tað vit øll, sum bæði keypa og selja. Við útgávum av SMS-blaðnum og øðrum lýsingabløðum hevur Hans Mortensen, langt áðrenn hetta var ásett við lóg, átt sín stóra leiklut í, at eitt føroyskt handilsmál hevur ment seg og hildið kósina.
Nevnast kunnu eitt nú heitini á nøkrum handlum, sum virka ella hava virkað undir sama taki á Trapputrøðni:
Bakarin Bindibúðin Bókaløðan Bókasølan Daddan Dáin Elding Feðgar Fípan Flykran Fotobúðin Fríðkan Gellan Gongin blómur Griffilin Heilsa Hornið Í Skotinum Ítróttur Klávus Klivin Klokkan Látrið Leikan Litbrá Miklagarður Perlan Rit & Rák Rumbul Skálkur Skósmiðjan Slaktarin & Krásadeildin Stakksmiðjan og 3-arin.
Fyri henda ósjálvsøkna, men miðvísa málpolitikkin, vilja vit í dag heiðra Hans Mortensen við Móðurmálsvirðislønini 2015."
Hetta var seinasta tiltak á móðurmálsdegnum, sum byrjaði við framløgum og fyrilestrum á Landsbókasavninum í morgun og helt fram í Norðurlandahúsinum seinrapartin.
Fyriskipararnir siga, at nú skal móðurmálið setast í miðdepulin ein fastan dag, móðurmálsdagin, sum er føðingardagur Hammershaimbs.
Tey, sum skipaðu fyri móðurmálsdegnum í ár vóru Nám, Mentamálaráðið, Sosialurin, Kringvarp Føroya, Málráðið, Føroyamálsdeildin, Norðurlandahúsið, Sprotin, Bókadeild Føroya Lærarafelags og Landsbókasavnið.
Eftir at Hans Mortensen hevði takka fyri Móðurmálsvirðislønina 2015, helt Høgni Djurhuus, útvarpsmaður, eina fyndiga røða. Høgni fekk somu virðisløn í 2012 og eina ferð bæð Hans Høgna skriva eina oddagrein í SMS blaðið. Tá bar Høgni seg undan og vónaði, at hann nú fekk hetta høvið aftur.
Tað er Eirikur Lindenskov, blaðstjóri, sum eigur Nýggjustovu og húsarøðina her í Gongini, sum hann sjálvur hevur umvælt og gjørt nýtilig til altjóða matstovu og móttøkuhús. Tað er Eirikur, ið er fremsti stigtakari til móðurmálsdagin og tey tiltøk, sum hava verið henda dag.


text:
Valevnislistar til kommunuvalið 13. november 2012
29. Okt 2012
Hesir valevnislistarnir eru innkomnir til kommunuvalið, sum verður 13. november 2012. ...
les meir
Kvøldskúlin á Fossánesi - Veturin 2012/2013
23. Okt 2012
Almenn Frítíðarundirvísing
Vit bjóða hesar lærugreinar í vetur: Føroyskt, Handarbeiði, List og Modelsmíð
les meir
Kunngerð
08. Okt 2012
Valevnislistar til kommunuvalið 13. nov. 2012 Seinasta freist at lata valevnislistar inn er tann: 23. oktober 2012, kl. 18.00...
les meir
Burturkast í samband við fletting
24. Sep 2012
Kommunan hevur bílagt eina bingju til burturkast frá fletting. Hon verður sett á bingjuplássið hjá kommununi. Mint verður á, at vembur skulu tømast,...
les meir
Námsfrøðingur til frítíðarskúlastovu í Barnahúsinum
19. Sep 2012
Ert tú námsfrøðingur, ágrýtin, elskar at royna okkurt nýtt, dámar at skapa ein spennandi og mennandi gerandisdag og ert ein góður starvsfelagi, so er...
les meir
Almenn móttøka
07. Sep 2012
Almenn móttøka í Barnahúsinum Imba Leygardagin 8. September kl. 14-17 verður almenn móttøka í nýggja dagstovninum hjá Hvannasunds kommunu, Barnahúsið Imba. Á skránni...
les meir
Umsóknir um stuðul
06. Jun 2012
Samtykt varð á bygdaráðfundinum 4. juni, at framyvir verða innkomnar umsóknir um stuðul viðgjørdar hálvárliga. Tó verða umsóknir í serligum førum viðgjørdar leypandi. Vinarliga Hvannsunds...
les meir
Bygdaráðsfundur 04.06.2012
30. Mai 2012
Útsetti bygdaráðsfundurin, sum skuldi vera 23. mai, verður mánakvøldið 4. juni kl. 19. ...